qundao/data-zh-poetry huggingface dataset:
溪聆春影图集者为韬庵阁学师陶斋尚书苏堪提刑乐庵工部康伯梅痴剑丞三观察子勤桢庭两太守暨余凡十人
作者：陈三立
朝代：清
体裁：古风

大者鲲鹏小斥鴳，各乘天运相遨嬉。披襟散发对风物，猥肯龌龊同醯鸡。江南况饶山水窟，当春草树交芳菲。闽峤丈人命游屐，诏以弟子从其师。探历桥渠越堞坂，众峦殊壑笼朝曦。钟山气变最葱茜，辇道策蹇穿烟霏。草间石像未剥蚀，布列犀象争瑰奇。孝陵惨澹数百载，龙盘走势犹见之。归途折入半山寺，溪泉㶁㶁鸣城陴。绿坡构架蔽丛木，小憩腰脚醒肝脾。万古一墩俯樵牧，尚想倔强蹲孤罴。啼鸦引步蜂蝶伴，鉴园在眼觞榼随。顿出荦确就夷坦，缀英紫翠环参差。临流有会骋逸兴，横舸取影嵌玻璃。主客次第昵篙桨，澜漪荡漾山风吹。尚书干略匡时危，吾师汪汪千顷陂。郑卿锋棱敛颊颐，玩世工部霜雪髭。馀子各负鶱腾姿，各毗狂狷各瘠肥。孤生折泄号樗散，更倒涧壑供点嗤。万牛不博径寸效，身手惭与群贤跻。凌烟生面待蓝本，渴羌但解浆流匙。纪游饯别夕阳裹，一霎胜趣难摹追。
溪行·其一
作者：陈三立
朝代：清
体裁：五言律诗

门前衣带水，岁晚一相寻。秃树晴逾众，遥钟隔未沈。茅茨完老眼，沙路澹行吟。插鬓添峰壑，苍然夕照深。
溪行·其三
作者：陈三立
朝代：清
体裁：五言律诗

咫尺毗卢寺，墙根老柏存。祇今烽燧冷，犹接鸟乌喧。粥鼓翻霜气，斋廊记唾痕。经过知换世，醉卒噪禅门。
溪行·其二
作者：陈三立
朝代：清
体裁：五言律诗

次第观农圃，欹倾齧水涯。晚菘肥雨露，断臼篆泥沙。寒卧旌竿影，声回粉堞笳。数钱供菜把，溪上两三家。
溪行·其四
作者：陈三立
朝代：清
体裁：五言律诗

幽径烟云合，谁怜一往情。安归虞夏没，所得笑啼成。步屧迎衰草，桥梁涩晚晴。枯流鸥鹭去，心死负前盟。
漫兴
作者：陈三立
朝代：清
体裁：七言绝句

错比瀼西旧草堂，乱离带甲莽相望。隔墙髡柳留残叶，偷笑江南一夜霜。
漫兴
作者：陈三立
朝代：清
体裁：古风

饱眼苍鹰劈黄鹞，鸴鴳啁啾乾鹊笑。兀坐琐厅不关渠，万象纵横初兴到。麦苗煮饼午枕馀，秃枝篆窗晴读书。蠹尸仙籍菌出虚，古人糟粕今何如。
漫赋一首
作者：陈三立
朝代：清
体裁：七言律诗

蓬蒿没径不知门，安得移家老此村。怪鸟自啼人自卧，鸣琴能寂碓能喧。祗今桑海看馀子，独倚溪山起醉魂。师友平生成洒涕，东南吟望一身存。
漫题豫章四贤像拓本 其一 陶渊明
作者：陈三立
朝代：清
体裁：五言绝句

此士不在世，饮酒竟谁省。想见咏荆轲，了了漉巾影。
漫题豫章四贤像拓本 其三 黄山谷
作者：陈三立
朝代：清
体裁：五言绝句

驼坐虫语窗，私我涪翁诗。镵刻造化手，初不用意为。
漫题豫章四贤像拓本 其二 欧阳永叔
作者：陈三立
朝代：清
体裁：五言绝句

道丧文亦敝，踵韩挺作者。微茫通波澜，独饷百代下。
漫题豫章四贤像拓本 其四 姜白石
作者：陈三立
朝代：清
体裁：五言绝句

辞赋丽以淫，如翁安可得。一卷蓑笠前，国风有正色。
潜楼读书图题寄幼云
作者：陈三立
朝代：清
体裁：古风

维人发杀机，殃祸塞坤轴。安获乾浮土，苏喘庇殊族。夷市俨雷池，庶几莫予毒。侨置十万家，蚁旋黄歇渎。青岛益阻奥，海围山矗矗。朝士所奔凑，稍喜土风朴。刘侯去国恨，亦寄数椽屋。脱命氛祲间，鱼鸟亲初服。楼窗丽云霞，签架馨草木。独居视故箧，泪点渍谏牍。密勿徙薪计，七贵谁省录。坐令神器改，圣法随颠覆。痛定叩百灵，欲以残梦续。寤歌出物表，醉答鬼夜哭。怀归白石堂，隔生长在目。
潜盦出示壶天遁叟答其先人芷生翁诗幅感书其后
作者：陈三立
朝代：清
体裁：古风

壶天遁叟我父执，每周隐庐泪痕湿。昭潭杨翁亦旧游，颜笔归文世谁及。杨翁厨鐍遁叟诗，佳儿传玩光陆离。发舒至痛印古抱，待书万本药狂痴。
灵谷寺
作者：陈三立
朝代：清
体裁：古风

晴山吐氤氲，幽径引村坞。初花烂漫香，去郭快一睹。稍转荒冈烟，几洗苍林雨。低昂映岩岑，表里豁栋户。由来巡辇过，尚肃遗构古。一念劫虫沙，四据气龙虎。摧落垣衣痕，穿漏日色午。斜通禅榻深，坐久风来语。阴吹万竹寒，零叶秋能舞。流传功德泉，祈祷烦公府。石燥泥亦乾，龙去无处所。神物不自救，但解泽下土。志公陈死人，灵感偶然聚。冥冥影山川，了了馀叹怃。独寻衰草归，残阳倚钟鼓。
烛残一首
作者：陈三立
朝代：清
体裁：五言律诗

十五昌江女，轻盈也自誇。倚窗能傅粉，揽镜学羞花。银锁盘龙细，罗裙刺凤斜。烛残留一笑，梦寐对吴娃。
烟霞洞
作者：陈三立
朝代：清
体裁：古风

晓拂湖上山，阴磴侵蒿莱。屡折落釜底，斗起攀层台。杳杳烟霞洞，灵窟五丁开。中廓构堂室，寒滴妨筋骸。极窥伏神物，窈冥谁敢猜。微啸藜杖外，迢递成瘖雷。壁镵尊者相，衣此不坏苔。想吐牟尼珠，大千光芒回。去陟岩背亭，风紧疮雁来。钱江横匹练，白摇浮槛杯。四野乱蛙黾，万木生烟霾。沸海金笳耳，一洗松声哀。
熊季廉之上海酬别
作者：陈三立
朝代：清
体裁：五言律诗

眼中今有子，海内竟何归。问道成孤往，忧天觉渐非。江风悬涕泪，花气冷帘帏。世界龙叉在，看看满夕晖。
熊季贞过宿赠其北行
作者：陈三立
朝代：清
体裁：古风

乡里佳少年，劝学磨砻早。十载婴锢疾，一旦起枯槁。犯江止海隅，访旧获意表。吐腹儒墨蕴，烧灯供绝倒。器业匹难兄，青眼速吾老。北向风云杂，鹰高鸿雁小。经过古战场，但吊王保保。
熊文叔招观三村桃花林诒书傅茗生黎少屏张让三邵莲士贺尔翊文法和刘皓如诸君同游
作者：陈三立
朝代：清
体裁：古风

江南气冷花事迟，梅尚破萼柳未丝。迄过彭蠡履腹地，千畦万陌争春晖。灌婴城头佛塔外，桃花十里名久驰。风光澹沲旭日丽，熊侯挟客皆振奇。始帆章水折港溆，小艇列坐追凫鹥。一村红白渐辉眼，枝缀璎珞纷葳蕤。就陂展玩姱态足，閒拂废寺乾隆碑。当年盐漕舣沽舶，物力消歇知者稀。隔坑拖岫二村在，童竖负榻还肩随。取意憩饮宝盖下，蜂蝶翔舞莺鹂窥。健步更缘溪涨上，绰约霄半朱霞垂。野烧腾腾煽馀焰，堡旗簇簇笼晴曦。胜绝三村到称庆，喘汗宁恤渴与饥。劝业使者矫定论，低昂景物萌参差。借问仙姝屹相望，岂视衙吏环成围。独念山川擅绚烂，黄泥裹核知为谁。诸公怀抱各自写，猥侪过客从娱嬉。所期可入迷洞口，桑麻鸡犬荒是非。倦颜俄顷指精舍，快嚼肴胾倾杯卮。古藤压架蛇虺动，秃树恋窠乌鹊私。踯躅白眉读书处，雄姿英发想见之。乡国此士那复得，魂气出壁伤肝脾。花间摄影解嘲耳，无言但有面目黧。欲證祖师西来意，归途微笑形诸诗。
熊述陶索题五岁殇儿所摹字二纸附以跨马小像
作者：陈三立
朝代：清
体裁：七言绝句

燉煌石室睹残遗，气韵天成颇肖之。认是隋唐写经手，谪为马上五龄儿。
燕子矶奉和抱冰宫保同游韵
作者：陈三立
朝代：清
体裁：古风

轰艘竞东下，有如羽差池。抗手波涛间，遂扪燕子矶。巉岩爪觜出，谽谺张两颐。千山作帘幕，一道明琉璃。客来恍惊顾，奋欲淩风飞。矫首嗟叹久，刓灭迁人诗。形胜自古然，乃与世推移。蜡屐扫唐宋，铁锁迷梁隋。遑云拒门户，据为霸王资。元老散冲襟，物理孰成亏。宾从答呼啸，独以蓝舆驰。磴道上危亭，旷览无町畦。飘髯烟霭际，真赏谁从知。茫茫白鹭洲，岁涨挂流尸。指点力铲却，仰天噤莫施。势会缘所积，睥睨空自奇。忧乐寄丘壑，后贤应念斯。颓日弄形影，孤筇安不危。摩挲龙蛇字，飞白留残碑。盛隆戒苞桑，奚由赞一辞。还拂远峰色，古愁攒客眉。
燕巢
作者：陈三立
朝代：清
体裁：七言绝句

旧燕衔泥绕壁廊，巢痕上下暖斜阳。将雏栖稳黄金屋，影断东风五柳旁。
燕巢
作者：陈三立
朝代：清

旧燕衔泥绕壁廊，巢痕下上暖斜阳。将雏栖稳黄金屋，影断东风五柳旁。
爱俪园纪游鹤亭吷庵伯夔同作
作者：陈三立
朝代：清
体裁：七言律诗

当年选胜播留题，重觅魂痕已自迷。众木扶疏阴益合，杂花开落候难齐。倒池楼观摇金碧，覆径藤萝裹笑啼。听呗斋房岩气冷，巢乌坐对养端倪。
爱晚亭是入山渐高处柯木映蔽青苍窈然
作者：陈三立
朝代：清
体裁：古风

孤亭翳长枫，山气迭明晦。云根削壁高，雨色溜崖碎。未妨视听卑，已抚乾坤内。息心从化游，悠悠邈千代。
狄平子自写蜀江帆影图
作者：陈三立
朝代：清
体裁：七言绝句

蜀道青天不可攀，梦痕叠作剑铓山。片帆低插猿声底，自吐奇怀狎往还。
独坐觚庵茅亭看月
作者：陈三立
朝代：清
体裁：七言律诗

山气溪光并一痕，微笼新月作黄昏。剥霜枯树支离出，沈雾孤亭偃蹇存。邻犬吠灯寒举网，巢乌避弹旧移村。鸣笳击柝收閒味，已负秋虫泣草根。
独游后湖啜茗阁上
作者：陈三立
朝代：清
体裁：古风

岁首雪罅晴须臾，游目誓造荒寒区。臆决后湖阻裙屐，奔拂狞柳鸦声粗。穿郭小车歇堤岸，虚舟仰卧不可呼。但见狭流界数道，乾死荇藻赪泥污。侧寻壖脚踏沮洳，或俯而偻昂而趋。水气写我作孤鹭，瘦影明灭浮丛芦。野桥脱板挂壤木，试履战骭奚僮扶。瞻祠守者导登阁，进茗廊庑拈微须。无赖风光果谁主，空向厉鬼相揶揄。淩波尘袜久寂寞，竦峦带堞留画图。层层翠竹起幽籁，残阳惨澹栖桑株。独立放歌破苍莽，不问荷香围酒壶。
独游哈同园看梅一首
作者：陈三立
朝代：清
体裁：五言律诗

冉冉回温吹，盈盈发故枝。独来盟寤寐，仙影写参差。表物馀凝雪，酣春晕薄脂。无言哀窈窕，负汝月明时。
玉玺
作者：陈三立
朝代：清
体裁：七言绝句

汉家玉玺祖龙遗，老寡犹缠掷地悲。文致谶文身佐命，可怜宗室更生儿。
王义门陶宾南两塾师各有赠答之什次韵赘其后
作者：陈三立
朝代：清
体裁：七言律诗

二妙争传所吐辞，高花大柳照凄悲。自惭王谢栖游地，却费欧梅倡和诗。佳子弟何预人事，好家居果属伊谁。去来今有无穷世，为念薪传胛熟时。
王先生闿运招集碧湖诗社以弟丧未与补赋应教一首
作者：陈三立
朝代：清
体裁：古风

达人不遗世，招邀饯嘉辰。曰息区中缘，还以劳远人。明湖信逶迤，宾从亦振振。缅彼壕上趣，弥钦尘外颦。展驾惭夙约，申哀阻重闉。山川未移眼，行赏邈胡秦。名实天所乖，大适谁为邻。髦流各有托，寻讽虑弥新。景风如可怀，相期咏湘滨。
王家坡观瀑
作者：陈三立
朝代：清

松底秋风翻两袂，杂随妇孺探胜地。长谷横出小天池，斗下荦确沙石碎。再折冥径路绝，披拂榛莽穿荒翳。衣牵发甫脱免，乱石磊磊堆无次。舆人掷我剑负行，跳践圆尖锋刃锐。俄惊轰腾声震壑，瞥双白龙窜岩背。潴为潭水清且深，苔痕草色浸苍翠。更循铁壁寻瀑源，或挟而登蹲而憩。突兀银潢一道开，鬼斧劈削灵槎逝。吹泻峥嵘复蜿蜒，疑是骊龙抱珠睡。云中见首独垂胡，下饮碧海光景丽。蒸浮日气生绮文，投浴几辈欧凫戏。列坐盘石罗酒，箕踞窥瞰神魂醉。获此奇胜冠山北，唐宋诸贤所未至。凿空忠今十载前，始遭海客发其秘。颇悟造物无尽藏，亦缘阻险保幽邃。衰老力弱摹状穷，安得柳州为作记。
王家坡观瀑
作者：陈三立
朝代：清
体裁：古风

松底秋风翻两袂，杂随妇孺探胜地。长谷横出小天池，斗下荦确沙石碎。再折冥濛径路绝，披拂榛莽穿荒翳。絓衣牵发甫脱免，乱石磊磊堆无次。舆人掷我剑负行，跳践圆尖锋刃锐。俄惊轰腾声震壑，瞥双白龙窜岩背。潴为潭水清且深，苔痕草色浸苍翠。更循铁壁寻瀑源，或挟而登蹲而憩。突兀银潢一道开，鬼斧擘削灵槎逝。吹泻峥嵘复蜿蜒，疑是骊龙抱珠睡。云中见首独垂胡，下饮碧海光景丽。蒸浮日气生绮文，投浴几辈鸥凫戏。列坐盘石罗酒胾，箕踞窥瞰神魂醉。获此奇胜冠山北，唐宋诸贤所未至。凿空距今十载前，始遭海客发其秘。颇悟造物无尽藏，亦缘阻险保幽邃。衰老力弱摹状穷，安得柳州为作记。
王家渡
作者：陈三立
朝代：清
体裁：五言律诗

犹记一枯树，风波得系船。霞烧山尽赭，沙净月初妍。饥鹭衔鱼过，归乌逐雁悬。閒閒认秋草，祗有梦如烟。
王木斋见过话海上旧游·其一
作者：陈三立
朝代：清
体裁：七言绝句

冻溜垂檐雪暗篝，上衣小火證前游。海潮一角灯千树，携尽啼魂结蜃楼。
王木斋见过话海上旧游·其三
作者：陈三立
朝代：清
体裁：七言绝句

翠篦压鬓绛敷唇，宛宛游龙万态新。偏映酒杯馀此老，按歌声里究天人。
王木斋见过话海上旧游·其二
作者：陈三立
朝代：清
体裁：七言绝句

莺燕黄鹂相逐飞，香尘十里绿阴肥。轻雷初在楼台外，閒数胡雏缓缓归。
王木斋见过话海上旧游·其四
作者：陈三立
朝代：清
体裁：七言绝句

玲珑小阁剩娇嗔，费尽才华赋洛神。多谢相知不忠厚，妆台留看海扬尘。
王武园乞题时贤书画集·其一
作者：陈三立
朝代：清
体裁：七言绝句

风气驱雷自阖开，一时角出九州才。赏奇念乱为收拾，留与胡僧辨劫灰。
王武园乞题时贤书画集·其二
作者：陈三立
朝代：清
体裁：七言绝句

勤求墨妙孙莘老，不薄今人社少陵。漫指米家虹贯月，光芒分作圣湖灯。
王编修泽寰偕族人笃余明经自庐陵游江南携示文信国画像及手札墨迹谨题其后
作者：陈三立
朝代：清

兴亡细事耳，人气延天命。吾乡有文谢，万靡挽使正。谢像藏退庐，竦瞻缀微咏。二妙开图幅，奇表嵩华映。附上府理礼，出处痛执政。作事信天去，一语公自评。错落数百字，肝胆写豪横。我欲饮其气，吐以斫枭獍。压寐魔重重，造劫萌非圣。狼籍蹄迹间，孤攀血泪迸。
王编修泽寰偕族人笃余明经自庐陵游江南携示文信国画像及手札墨迹谨题其后
作者：陈三立
朝代：清
体裁：古风

兴亡细事耳，人气延天命。吾乡有文谢，万靡挽使正。谢像藏退庐，竦瞻缀微咏。二妙开图幅，奇表嵩华映。附上府里札，出处痛执政。作事随天去，一语公自评。错落敷百宇，肝胆写豪横。我欲饮其气，吐以斫枭獍。压寐魔重重，造劫盟非圣。狼藉蹄迹间，孤攀血泪迸。
王聘三太守招游莫愁湖集者凡十人赋以纪兴兼赠王别
作者：陈三立
朝代：清
体裁：七言律诗

豸衣犹涴帝京尘，几日江南剩此身。初看荷湖满红翠，閒移茗碗照城闉。鬓边栏楯龙鸾影，花底精魂蛱蝶春。应向砚池忆双桨，须臾同作太平人。
理安寺
作者：陈三立
朝代：清
体裁：古风

溪喧澜回环，胜区绝人境。孱影束邃谷，蒙密丛绿映。谽谺一墟落，光景为之暝。瘦楠直修修，列篁与交竞。错壤互雄长，撑霄屹万柄。杂挺十围木，拿臂虬龙横。飞翮避不投，炎照漏无衅。入林抚身手，掷躅此寄命。拾级禅堂幽，灵泉滴可听。三载烽燧颜，鉴我涤悔吝。饭了各扪腹，借榻轩廊净。鼾声散诸天，梦魔却火令。人生自在眠，劫馀恐难更。眯眼涵西晖，归啸聚山应。
琴初贞长剑丞过湖居偕往看桂花满觉垄遂至理安寺
作者：陈三立
朝代：清
体裁：古风

盛秋故侣临湖壖，邀观十里传馨桂。岩峦回复烟岚消，一径交花满晴吹。坟头两株异枝干，葳蕤丹蕊璎珞细。止箯仰面眩眼目，光景醉人尤物最。深入草木皆佛性，断续溪声初引睡。俄惊楠竹上穿霄，十年重认牛眠寺。写经作塔诸天寂，窜影入林飞翮避。遗基补筑松巅阁，围带列屏蓄山气。二客病跛阻攀登，坐听寒滴觅新句。别僧飞翠湿日脚，微笑已得西来意。
琴初贞长剑丞过湖居偕往看桂花满觉陇遂至理安寺
作者：陈三立
朝代：清

盛秋故侣临湖壖，邀观十里传馨桂。岩峦回复烟岚消，一径交花满晴吹。坟头两株异枝干，葳蕤丹蕊璎珞细。止箯仰面眩眼目，光景醉人尤物最。深入草木皆佛性，断续溪声初引睡。俄惊楠竹上穿霄，十年重认午眠寺。写经作塔诸天寂，窜影入林飞翮避。遗基补筑松巅阁，围带列屏蓄山气。二客病跛阻攀登，坐听寒滴觅新句。别僧飞翠湿日脚，微笑已得西来意。
琴志楼杂诗·其一
作者：陈三立
朝代：清
体裁：古风

壑阴托林栖，峡长洞云穴。既夕纷投止，仰见青松列。湔此泥雨痕，悠然腾嘲说。烧烛炳岚绮，岩气亦来灭。辛苦竞盘蔬，皇天鉴饕餮。怪汝在山泉，雷音剧呜咽。
琴志楼杂诗·其三
作者：陈三立
朝代：清
体裁：古风

亭亭琴志楼，震荡长风内。大壑流元音，穆与五老对。兹来相亲攀，别出九州背。天光在其颜，温恭有馀态。窅然形骸俱，元化赖斟溉。彪蔚皇霸略，委之于草昧。
琴志楼杂诗·其二
作者：陈三立
朝代：清
体裁：古风

俄顷大月上，辉我山中屋。乘醉步危亭，始识栖贤谷。三峡静相穿，窈冥万石续。云涛怒而飞，然后控地伏。出险凌虹桥，中窥造化蓄。吾友信狡狯，位置称岑麓。
琴志楼杂诗·其二
作者：陈三立
朝代：清
体裁：古风

俄顷大月上，辉我山中屋。乘醉步危亭，始识栖贤谷。三峡静相穿，窈冥万石续。云涛怒而飞，然后控地伏。出险淩虹桥，中窥造化蓄。吾友信狡狯，位置称岑麓。
琴志楼杂诗·其五
作者：陈三立
朝代：清
体裁：古风

吾爱第六泉，幽洁有至味。涓涓滴终古，道在隐而费。区中迫烦酲，好持濯肠胃。吾侪虽得饮，旋复从此去。神明卫高原，寤寐识其处。
琴志楼杂诗·其六
作者：陈三立
朝代：清
体裁：古风

天风在我傍，云涛莽无界。山中馨草木，灵境淑襟带。居士眷猿鹤，招邀为此会。出入混茫间，筇屐皆可绘。氤氲同一庐，徐抚大块噫。跂彼石室藏，笙竽蓄元籁。不接希寥音，焉识天地泰。金膏日销微，旁窥傲顽怪。至人绝町畦，九海置菰稗。更纵汗漫游，二分趾垂外。
琴志楼杂诗·其六
作者：陈三立
朝代：清
体裁：古风

天风在我旁，云涛莽无界。山中馨草木，灵境淑襟带。居士眷猿鹤，招邀为此会。出入混茫间，筇屐皆可绘。氤氲同一庐，徐抚大块噫。跂彼石室藏，笙竽蓄元籁。不接希寥音，焉识天地泰。金膏日销微，旁窥傲顽怪。至人绝町畦，九海置菰稗。更纵汗漫游，二分趾垂外。
琴志楼杂诗·其四
作者：陈三立
朝代：清
体裁：古风

蚓鸣蛙亦喧，满此太古山。抚襟念万物，吾意浩莫传。歌吟二三子，益复知汝贤。閒寻三峡桥，巧怪呈镵镌。阴飙嘘壑底，荒寒媚清妍。从知飞雨高，奇云隔山川。澄潭养道心，谁侮蛟龙涎。
琴志楼杂诗·其四
作者：陈三立
朝代：清
体裁：古风

蚓鸣蛙亦喧，满此太古山。抚襟念万物，吾意浩莫传。歌吟二三子，益复知汝贤。闲寻三峡桥，巧怪呈镵镌。阴飙嘘壑底，荒寒媚清妍。从知飞雨高，奇云隔山川。澄潭养道心，谁侮蛟龙涎。
琴志楼赋谢王南康赠酒兼送解官归金陵
作者：陈三立
朝代：清
体裁：古风

忆昨来避梁易偶，火伞千山肆狂走。会从鹿洞陪高宴，宾主觥觥觏二叟。惟公骨清须眉苍，被服儒雅意良厚。何况风采照乡国，介节循声满人口。世上官吏日煊赫，见公反令脱氛垢。我友易君尤叹嗟，结庐窃比依南斗。朅来重厉支筇兴，琴志楼头雨穿牖。松桧无色歌无声，难得城中致瓮酒。顽劣虽自愧陶潜，逸事实接王宏后。越日微霁枉驺卒，元精注射映岩薮。同行衔檄张使君，亦颇襟趣殊科臼。奈何乞罢乘舸还，遽称计日付印绶。既惊且默不可留，草木低徊瀑来吼。彭蠡之水包万山，遗爱谁怜到鸡狗。嗟公此去无一钱，十年祗饱看庐阜。神明完坚造物亨，起视东南伏耆耇。吾衰待访秦淮滨，回睇奇云一携手。
瓦店旅夜忆余知县在田杨秀才灏时两君先一日赴樊城·其一
作者：陈三立
朝代：清
体裁：七言绝句

堤外孤云冻不流，柳丝飘尽月初钩。几回惆怅西窗烛，容易关河照白头。
瓦店旅夜忆余知县在田杨秀才灏时两君先一日赴樊城·其二
作者：陈三立
朝代：清
体裁：七言绝句

独携卮酒向寒更，夜夜雏驴转磨声。风雪故人从此去，梦痕镫火不分明。
甘卿邀酌水榭罢饮泛棹青溪步复成桥玩月琴初鉴泉同游
作者：陈三立
朝代：清
体裁：七言律诗

酒颜迎月白溪痕，瞹暧楼栏袅袅魂。复岸一凉梳柳影，閒情双桨问桃根。低昂灯火零歌接，断割风光秃鬓存。桥畔欷歔听水地，空寻钓石篆洼樽。
用前韵寄怀芗垣布政二兄同小鲁作
作者：陈三立
朝代：清
体裁：古风

忆为金焦游，乘兴不知暮。数点夕阳山，遂共啼乌驻。江声荡钟鼓，形便惊非故。猥依铁瓮完，畴擅玉带誉。明公起邦特，衮服经世务。初戒南纪防，遽引东山傅。横流莽滔天，独立屹不惧。郯越恣奇赏，微许樵牧谕。临水想移尊，登高况能赋。天命承几杖，漫伤思子句。至人遣哀乐，道定情始赴。还期庄惠间，得适濠梁遇。
用前韵答剑丞偕梅痴恪士晚饮
作者：陈三立
朝代：清
体裁：古风

灯衢箫鼓联不绝，翠衫行歌有巧拙。闭门祗惜金石声，古香氤氲散花灭。盘中鹅肪青鱼唇，霜菘露韭相鲜新。邀遮一醉吐险语，贾岛卢仝非世人。
用前韵答剑泉
作者：陈三立
朝代：清
体裁：七言律诗

水上轻鸥数点浮，片云长挂屋山头。隐居笑有宗雷侣，玩世今为嵇阮流。射虎年华挥泪尽，跳鱼春网倚晴收。閒閒读易推消息，暗落边愁卧一楼。
用门存韵寄和黎薇生郎中并示谭组安破戒缀此后不复徇为之矣·其一
作者：陈三立
朝代：清
体裁：七言律诗

草玄漫许隐黄门，龌龊看佣卖饼村。好佩琼琚念孤孑，自依灯火问豗喧。浩园虫鸟残僧句，大陆龙蛇望帝魂。赌酒匆匆过十载，兰苕翡翠眼中存。
用门存韵寄和黎薇生郎中并示谭组安破戒缀此后不复徇为之矣·其二
作者：陈三立
朝代：清
体裁：七言律诗

谭生谈艺亦多门，环裹千村与万村。二士风流古宜有，一尊夷夏暂无喧。大波横雁洞庭雨，独树鸣蜩枉渚魂。披发自寻眠食地，閒来双桨为谁存。
用韵答宗武秋夜集初堂坐客为说鬼故有末句
作者：陈三立
朝代：清
体裁：七言律诗

投山归鸟与衔晴，摇荡秋光柳岸清。魂梦叠为溪涨涴，须眉低映酒波明。偶依近局尊閒味，赢得哀歌托后生。灯底都成新鬼世，残宵弄影一含情。
用韵答宗武秋夜集初堂坐客为说鬼故有末句
作者：陈三立
朝代：清

投山归鸟与衔晴，摇荡秋光柳岸清。魂梦叠为溪涨涴，须眉低映酒波明。偶依近局尊闲味，赢得哀歌托后生。灯底都成新鬼世，残宵弄影一含情。
田家和叔舆
作者：陈三立
朝代：清
体裁：七言律诗

青蓑挂壁帚支门，圈豕眠牛老屋村。高日桑麻衣袂暖，残星榆柳桔槔喧。溪流网护鸳鸯梦，野烧灰寒螟螣魂。酿熟转怜租税了，岁时风土辋川存。
由九江之武昌夜半羁邮亭待船不至
作者：陈三立
朝代：清
体裁：七言律诗

庐峰长影插江流，涛白烟青颏唾秋。强卧邮亭数星斗，孤明灯火聚凫鸥。支离皮骨残宵见，生死亲朋一念收。魂梦十年迷玉笛，茫茫开眼此淹留。
由九江夜趋湖口·其一
作者：陈三立
朝代：清
体裁：七言绝句

五老看人往复还，风涛百里两三湾。石钟祗在竿灯末，传粥烟萝僧夜閒。
由九江夜趋湖口·其二
作者：陈三立
朝代：清
体裁：七言绝句

旗鼓山城气益振，郁葱古翠散湖唇。坡翁负却九华石，欲起当年李正臣。
由峥庐寄陈芰潭
作者：陈三立
朝代：清
体裁：古风

凡二十年泰和丞，天穷不死荒江徼。鬓须雪霜胸崛奇，日倚快阁但坐啸。衣裘污敝履决穿，缝毡称身讶奇妙。乡氓指作卖卜翁，又误官舍呼僧庙。厨乏蔬米躬灌园，隶卒逃亡鼠窥眺。时摹金石咏江山，亦用画笔竞炳耀。结舌公堂立木鸡，县尹颔颐簿尉笑。丞哉丞哉何许人，澄海陈君老非少。自从君久悬僻壤，吾亦转徙如鹰鹞。流传文字一赏之，襟期涪翁有同调。前年朝政按党锢，父子幸得还耕钓。分应亲故不相收，万口訾謷满嘲诮。独君放船就游衍，感昔伤今谈舌掉。无何昊天示灾凶，坐使孤儿仆且叫。昏昏泣血西山庐，奔忙重辱君临吊。寻声索迹行哭悲，助丧成坟费量料。先公宾客散九州，君也风谊特清劭。尔时北乱逼京阙，西巡方下哀痛诏。臣民悔祸露机缄，公卿陈言仍窃剽。君论时变究新法，动得本根中窾窍。提携孤愤到荒山，更剖大义督不肖。瑰才自合老卑冗，安问蹭蹬失津要。今来榆柳换春风，满目川原坐孤峭。雉呴鸦啼朝暮间，思君謦颏渺云峤。国忧家难正迷茫，气绝声嘶谁救疗。岩坳水涯明月空，共君肝胆一来照。
由峥庐还城二首·其一
作者：陈三立
朝代：清
体裁：五言律诗

一宵风揭屋，轰击万灵号。馀怒草犹靡，归途歌已劳。层霾昏岭岫，疏鬓切蓬蒿。回数坟头树，啼乌引子逃。
由峥庐还城二首·其二
作者：陈三立
朝代：清
体裁：五言律诗

斜出郭家岘，畬烟自作村。哇连新麦穗，井汲古槐根。白道魂能识，青霄吹故温。车尘莫相污，曾是住仙源。
由崔公桥夜趋焦林山合谷鸣寒松十里题告长沙旧游
作者：陈三立
朝代：清
体裁：古风

阴阴叠巘寒烟夕，十里蛙声送归客。篮与出没无东西，独缘微磴寻颓壁。花冥星暗松如盖，回望还疑风雨至。春山正有杜鹃啼，鸿濛一炬游天地。扑人苍翠谁能扫，携筇记出山阴道。苦持闻见叩灵踪，兹行却信卧游好。羊肠折坂惊风起，恍惚衔枚袭飞骑。高垒常关虎豹立，士卒先登尽超距。回峦深箐阴燐碧，天低露下凄苔迹。空怜伏轼老卿轲，已误担簦诵儒墨。寂寞哀湍起夜吟，世外安知鸡犬音。凭君领取苍茫意，明日相思满白云。
由武昌渡江还汉馆
作者：陈三立
朝代：清
体裁：五言律诗

一江横匹练，还往费吟身。微浪吹鱼出，孤云接雁新。鬓毛閒阅世，笳笛冷招人。插眼晴川阁，朋尊忆未真。
由江入彭蠡次黄鲁直宫亭湖韵
作者：陈三立
朝代：清
体裁：古风

吾生有涯知无涯，自分愚浊长终尔。昊天震愆逢百罹，岁时往还复经此。十年记语庐山僧，登高眺远留茅亭。今日扁舟入湖口，可怜湖水浓于酒。四迷洲渚浸渺冥，群鸥丛雁纷相迎。举钓长竿诺已宿，大波为山风为屋。去去榆枋逐北飞，白头逃世此中归。胸置灵君铲城府，鼍驾龙吟遍处处。青霄引我万斛舟，我百不如焉足羞。独有千秋万岁恨，斟酌蓬蒿殉一邱。
由沪还金陵散原别墅杂诗·其一
作者：陈三立
朝代：清
体裁：古风

入门成生还，踌躇顾室庐。凝尘扫犹积，阴藓侵阶除。几案未改位，签架稍纷挐。檐间新巢燕，似讶客曳裾。猫犬饥不还，帙落乾死鱼。纸堆弃遗札，略辨谁某书。因嗟鬨变始，所掠半为墟。长旗巨刃前，守者对欷歔。就抚手植树，汝留劫烬馀。
由沪还金陵散原别墅杂诗·其三
作者：陈三立
朝代：清
体裁：古风

钟山亲我颜，郁怒如不平。青溪绕我足，犹作呜咽声。前年恣杀戮，尸横山下城。妇孺蹈藉死，填委溪水盈。谁云风景佳，惨澹弄阴晴。檐底半亩园，界画同棋枰。指点女墙角，邻子戕骄兵。买菜忤一语，白刀耀柴荆。侧跽素发母，孥婴哀哭并。叱咤卒不顾，土赤血崩倾。夜楼或来看，月黑燐荧荧。
由沪还金陵散原别墅杂诗·其二
作者：陈三立
朝代：清
体裁：古风

夙恋山水区，辛勤营此屋。草树亦繁浓，颇欣生意足。移居席未暖，烽燧已在目。提携卧疾雏，指星庇海曲。栖息屡改火，奋身省新筑。四望带城陴，春气染花竹。狭巷闻卖浆，居邻换黄犊。卸装此盘桓，倏骇万霆逐。窗壁为动摇，坐立几俱仆。地震兼鸣啸，平生所历独。夜中震复然，破寐叫佣仆。置彼灾祥说，一枕百忧续。
由沪还金陵散原别墅杂诗·其五
作者：陈三立
朝代：清
体裁：古风

醒枕窗微明，鹂雀语啁啾。出树绕屋角，恍聆笙笛幽。披衣起登览，晨露草木稠。暄风拂阛阓，微挟兵气浮。饭罢携孺人，踏影临清流。阿兄对门居，有园有层楼。牡丹已作蕾，众绿明我愁。丛薄山茶娇，花如安石榴。海棠六七株，灿烂珊瑚钩。光气笼霄宇，一亭坐相收。主人不获赏，脱命伤白头。庶几悟毅豹，来诱溪上鸥。悠悠拨理乱，从寄桃源游。
由沪还金陵散原别墅杂诗·其四
作者：陈三立
朝代：清
体裁：古风

坟墓阙展扫，阻乱踰雨岁。乡人复内讧，骋灵魂九逝。别墅设栗主，昭穆位相次。清明荐时物，爰挈妇子至。跪起循旧典，奠醊寄遐思。子孙亡国身，呜呼灵所视。宗周有由灭，抵隙号天助。猥诩捕蝉功，黄雀欲谁毙。举世化螳螂，一一饱长喙。狂酲迷不返，鳌极瞬破碎。孰为悔祸人，焚黄更流涕。
由玉渊至栖贤寺观罗汉画像
作者：陈三立
朝代：清
体裁：古风

松杉冥冥了长谷，争踏玲珑一顷玉。雪虬倒饮瓮盎隘，首下尻高谁敢束。瀑声飞送栖贤寺，行携寒雨造廊曲。寺僧愿悫导之游，杂出蔬笋饱饥腹。大钟不动堂宇静，五老下瞰元化肃。临阶捧视罗汉图，国初以来遗百轴。乍披一二意惨澹，怪变已足骇童仆。徐寻众妙轶万象，大千不值藏一粟。吾爱尊者无言说，但骑龙鸾跨狮鹿。游翔九州弹指耳，戏倾海水为悲哭。此来亦祇众生相，旬日雨阻千峰麓。对佛感叹际天地，尤痛发兴先裹足。虚空破碎赘一杖，心造万物丐地缩。同游三子若有悟，笑指罗汉两瞑目。天人悤悤要安归，水自不闲山自绿。
由玉渊至栖贤寺观罗汉画像
作者：陈三立
朝代：清
体裁：古风

松杉冥冥了长谷，争踏玲珑一顷玉。雪虬倒饮瓮盎隘，首下尻高谁敢束。瀑声飞送栖贤寺，行携寒雨造廊曲。寺僧愿悫导之游，杂出蔬笋饱饥腹。大钟不动堂宇静，五老下瞰元化肃。临阶捧视罗汉图，国初以来遗百轴。乍披一二意惨澹，怪变已足骇童仆。徐寻众妙轶万象，大千不值藏一粟。吾爱尊者无言说，但骑龙鸾跨狮鹿。游翔九州弹指耳，戏倾海水为悲哭。此来亦祗众生相，旬日雨阻千峰麓。对佛感叹际天地，尤痛发兴先裹足。虚空破碎赘一杖，心造万物丐地缩。同游三子若有悟，笑指罗汉两瞑目。天人悤悤要安归，水自不閒山自绿。
由甫过夜谈作
作者：陈三立
朝代：清
体裁：古风

谁欤辄夜过，由甫吾狎旧。过视同阿兄，才艺并天授。子较究吏事，不蒙画饼诟。顷落百僚底，锥囊稍获售。措手条例地，爬抉祛弊陋。倡言设旅校，长养菁莪秀。咄嗟具规程，此事可粗就。对烛见眉宇，讽议颇杂凑。力持南昌狱，彼族刃其脰。严秘伏万因，坐使陷疑窦。尤愤豪酋横，召妓于白昼。龌龊陪衣冠，琐细固遗臭。馀及怪幻端，科比难赦宥。呼煎双井茶，舌本助沃漱。更为搜异闻，资噱延刻漏。降雹壮于拳，作伥附如瘤。死去王安之，凭致窭儿富。
由章江门渡江入西山
作者：陈三立
朝代：清
体裁：古风

晦雨淹江湖，快晴脱陷阱。委楫就篮舆，醉眼始一聘。春气袭四维，槎檗换明靓。糁红缀众绿，桃柳千村映。野水乱无次，陇陌浩已并。艇子俨浮卮，飘危此寄命。稍入冈纷披，转瞥影寥夐。西山端向人，芒寒而色正。烟翠从摆落，沁染肝膈净。晨昏悬雏心，但有涕交迸。百年依松楸，老死孰使令。襜隙偷自娱，照耀岩岫盛。峥庐在其下，还我麋鹿性。
由荆河口次龙屿遂至嘉鱼
作者：陈三立
朝代：清
体裁：古风

沅湘绝重湖，江势故西来。奔湍浩千里，骋望信悠哉。佳人期木末，弭楫正徘徊。肃肃洞庭野，阴阴云梦隈。冲飙起山川，孤屿媚楼台。霄直来帆举，江清鸣雁哀。方城郁嵯峨，唯楚故有材。不见英雄人，高歌奋云雷。于今争战交，四顾但蒿莱。拊膺激颓景，荡瀁千载怀。何如远行游，翩然淩九陔。
由长沙泛江至姑苏哭黎氏女弟城东殡宫四首·其一
作者：陈三立
朝代：清
体裁：五言律诗

奄忽寻江海，迷离探死生。雨残黄歇浦，日冷阖庐城。暗草迎虚馆，低云黯素旌。分明吾觅汝，未入已吞声。
由长沙泛江至姑苏哭黎氏女弟城东殡宫四首·其三
作者：陈三立
朝代：清
体裁：五言律诗

九死嗟君晚，魂兮不可留。文狸工夜伏，攫虎向人愁。微命兼漂泊，皇穹照蹇脩。巫阳如可下，谁与说恩雠。
由长沙泛江至姑苏哭黎氏女弟城东殡宫四首·其二
作者：陈三立
朝代：清
体裁：五言律诗

人鬼徘徊处，何堪拊翟衣。三年为妇毕，万恨与潮归。寄泪书犹湿，伤离梦已非。平生爱怜意，祗逐断尘飞。
由长沙泛江至姑苏哭黎氏女弟城东殡宫四首·其四
作者：陈三立
朝代：清
体裁：五言律诗

悄悄还成去，栖栖祗自冤。悲从歌吹入，秋摇海天昏。弟妹看垂尽，行藏孰与论。回环江上水，为认旧啼痕。
由长沙赴永州
作者：陈三立
朝代：清
体裁：七言律诗

湘岳清秋问所游，琴尊散发一扁舟。多情城郭还铙吹，随意溪山足棹讴。汊港呼鱼橙馔熟，晴波浴鸭柳风柔。卧游聊有江行记，未许移篷住橘洲。
甲午上元夕高观亭登望
作者：陈三立
朝代：清
体裁：七言律诗

万镫摇月响飞翰，初拂山亭玉露乾。风细江楼回笑语，花明霄汉护阑干。三年閒思无新故，一片沧波已浩漫。为忆笙歌爱良夜，酒怀谁解领春寒。
甲寅元旦楼望
作者：陈三立
朝代：清
体裁：七言律诗

澹日流烟鸟唤晨，瓶梅看坼浅深春。隔宵撼榻车音熟，越世留杯海色新。拚弃馀年蒙袂地，凄迷北望种松人。敝裘皂帽忘今昔，襁负胡雏又结邻。
甲寅除夕
作者：陈三立
朝代：清
体裁：古风

歘逢四除夕，掌故海楼盏。曜灵掷大圜，雪痕髭发满。岁时变益剧，虎兕互蹂践。传烽照天根，种人蹙吹喘。安排俎上肉，近吻宁自免。箧中督亢图，下取雷电卷。雾阁语不闻，娭光迎婉娈。二典载尧舜，博娱贾胡眼。逢人涕泪乾，抱蜀殉沈湎。升霄隔坠溷，舐鼎说鸡犬。几案把秃毫，看作万金产。有身不愧耻，领儿啖肥脔。碎魂爆竹声，老我法华转。
留别墅十日即往沪适王伯沆萧次泉见过留饭
作者：陈三立
朝代：清
体裁：五言律诗

避世归为客，违天怯看人。足音寻二子，胸次护千春。饱杂疮痍色，吟馀梦幻身。荒城添别话，笳动酒濡唇。
留别墅遣怀·其一
作者：陈三立
朝代：清
体裁：古风

溪山昼溟濛，恋倚旧吟几。寒光弄薄雾，隔水笳吹起。我来更仲冬，墙根草尽死。芭蕉留败叶，狼藉涂鸦纸。微鹊聚屋山，散帙啁啾里。一襟世已违，立壁拥尺咫。去住谁主客，扰扰杂悲喜。卧枕待雨围，宵滴饱两耳。
留别墅遣怀·其七
作者：陈三立
朝代：清
体裁：古风

老有不可忘，褰裳饮文字。绮岁游湖湘，郭公牖我最。其学洞中外，孤愤屏一世。先觉昭群伦，肫怀领后辈。破箧拾遗幅，俯仰几流涕。又搜架上牍，父老表死事。泽生殉已久，区区还素志。念交群少年，出处许气类。今亦不再得，一身赘天地。独坐并摩挲，感旧耿灯穗。
留别墅遣怀·其三
作者：陈三立
朝代：清
体裁：古风

初晨鸟乌呼，夏正逢至日。漠漠悬神灵，祁祁跻阶室。天涯一杯浆，犹及荐时物。避地老虞翻，涨海照愁疾。况闻九州外，蛮触争未息。杀气薄穹苍，膏血溅禹域。喂肉鹅虎蹊，一瞬肆啖食。孰忝苞桑计，怵惕不忍述。为虏念子孙，仰拂垆烟泣。
留别墅遣怀·其九
作者：陈三立
朝代：清
体裁：古风

月吐山川静，虚宇坐兀然。俯几倚薄醉，孤檠映陈编。纸上字累累，感想无穷年。从来护万类，奔命圣与贤。含情迷所归，殃变相环连。扶天有大勇，其微盖莫传。眼暗复掩卷，起步庭栏前。风露袭微微，缀树寒星圆。荒城此独夜，惜无虫语延。云空生片影，绰约移飞仙。
留别墅遣怀·其二
作者：陈三立
朝代：清
体裁：古风

自吾羁海隅，岁月销杯斝。喧衢叠车骑，向人护喑哑。谬许出世贤，盘嬉虱吟社。掷语言文字，内恧道气寡。梦恋返旧庐，隙地有梧槚。龌龊俯槽枥，一纵不羁马。溪楼洵超忽，霜痕留万瓦。鹅雁声东西，帆樯蔽江下。老耻湔未能，醉使沈忧写。邻圃罢桔槔，庶几忘机者。
留别墅遣怀·其五
作者：陈三立
朝代：清
体裁：古风

世网弥九垓，极望尘土昏。蛇虺自结蟠，狐兔空崩奔。刍狗一戏具，群治莫寻源。操衍懔寤寐，超然天德尊。因革示同礼，定命奠元元。纷纭等臆说，功罪焉足论。士有次公狂，众笑羝触藩。痴黠不相补，哀哉对簿言。放归蚕丛道，冷伴杜宇魂。传疑卖饼家，九旨我思存。
留别墅遣怀·其六
作者：陈三立
朝代：清
体裁：古风

凡骨污文俗，少小张空弮。邂逅接道流，求仙昆崙巅。饮我三危露，示我玉检篇。其秘不可传，瑟缩甘弃捐。冥冥隔鹤驭，嬉顽偿华颠。故侣列丹箓，援手粪壤间。恩言暖千春，叮咛还九天。自照万怪胸，尺漕生波澜。低昂杂霞佩，神官为不欢。且与无町畦，鼻息吹大千。涕泣谢故侣，痴念尊忘筌。
留别墅遣怀·其四
作者：陈三立
朝代：清
体裁：古风

金陵兵戈后，凋瘵尸拊循。流亡暂得归，犹自连嚬呻。醯盐买长市，但见逻骑陈。奸偷足破寐，益使惊四邻。谁更虑旱潦，丁此生不辰。日狃牛毛令，割剥垂死鳞。新猷匪吾事，颅趾同所亲。坐视供搏弄，遑云风俗醇。霜飙亘万里，换取鼻酸辛。
留别散原别墅杂诗·其一
作者：陈三立
朝代：清
体裁：古风

乱定我复归，江郭存崭崱。兵子杂丐儿，游市疾梭织。镃货稍列陈，人驴接喘息。炊烟萦日脚，歌泣钟阜侧。驱车穿井巷，吹笳忘南北。吾庐溪水明，楼砖见高直。孤身揽衣裳，邻犬应未识。空宇剽夺馀，厨卷尚四塞。独扫障碍物，回旋欲汝德。写影庭树枝，有初霜霰色。短檠夜萧萧，温梦断漏刻。
留别散原别墅杂诗·其七
作者：陈三立
朝代：清
体裁：古风

夜气生乾坤，有此几与榻。抽身万人海，息踵坐老衲。悠悠龙德篇，久病蛙黾杂。上诉无黑螭，高空孰问答。馀事哜文字，橐籥妙辟阖。扶命自树立，语言谢噂沓。况当历数改，吾敢忘汉腊。悲风吹枯枝，鬼神聚萧飒。得间勘架书，对管烛如塔。
留别散原别墅杂诗·其三
作者：陈三立
朝代：清
体裁：古风

晨光百鸟翻，起拂凋伤木。败蕉与枯苇，爨丁付缚束。墙角弹所穿，涂塈不待筑。何堪数岁时，荒城送悲哭。我生游羿彀，去住一老秃。稍悬顽钝姿，入咏万蛮触。循廊吹野马，驻步西头屋。宛接呻吟地，药氯围残烛。今来觅糟床，尚有巾可漉。
留别散原别墅杂诗·其九
作者：陈三立
朝代：清
体裁：古风

三冬久不雨，坐验溪流乾。鸥鸟匿沙觜，游鯈半泥蟠。渔翁晒罾网，寄命青竹竿。暄日引山气，空霄自扶抟。群雁汝安归，羽翮傥摧残。此邦乏粳稻，况愁落金丸。入眼迷东关，灯火如星攒。弦琶荡杀气，风激歌喉酸。颇闻妄校尉，缠头挥绮纨。横带淄渑间，羸老掩袂看。哀乐蚀运会，从来狃艰难。独步返閤门，抚膺夜漫漫。
留别散原别墅杂诗·其二
作者：陈三立
朝代：清
体裁：古风

塞向耿灯火，六尺绳床平。合眼森戈戟，始念尸纵横。野心极反覆，肉飞天保城。困兽突屡伏，围猎万鼓鸣。陷败卒自脱，宛转啼孤茕。万室洗荡尽，谁问死与生。官兵不如贼，道州矢精诚。一枕心语口，颒俊以屏营。
留别散原别墅杂诗·其五
作者：陈三立
朝代：清
体裁：古风

登楼望山川，死气沈沈处。间愁千万丝，吐挂鹃啼树。云日下照耀，俄顷幻赤素。茅茨依溪岸，畦蔬得灌注。孰为旧居人，淘米归妇孺。金风含疮痍，低昂穿雁鹜。江城初易帅，士卒犹狂顾。何术息闾阎，酣寐复其故。埃氛乍开阖，笳角递奔赴。钟山终昵余，矜此白头遇。
留别散原别墅杂诗·其八
作者：陈三立
朝代：清
体裁：古风

崷崒半山亭，乱后一遨游。屋壁见毁拆，颓址瓦砾稠。当门千百株，尽随斤斧休。广场蔽风日，失此邃且幽。忆昔宝华翁，从客罗珍羞。徘徊辰及酉，赋诗扬歌讴。匝月必数至，涧道交鸣驺。虽隔俊哲情，好事亦罕俦。寇盗乘谈笑，伊系兴废由。此来筋力衰，步履惮轻投。倚楼屡东望，犹有鸦点浮。
留别散原别墅杂诗·其六
作者：陈三立
朝代：清
体裁：古风

觚庵临溪居，琴书不受垢。鉴水纳众山，处处凿户牖。种梅十数本，作蕾如红豆。细竹罗列生，霜洗明琼玖。投身与我邻，割据拥其有。为想孟月终，道人下榻久。居士亦踵至，骋望侑杯酒。染画播清吟，呵气活枯柳。二士恨不留，金粉馀老丑。海云江月间，携锸一回首。
留别散原别墅杂诗·其十
作者：陈三立
朝代：清
体裁：古风

摇荡阅虫沙，百罹摧鬓皓。一椽复偪仄，沸海轮蹄绕。旧庐特幽旷，迥出埃壒表。朝听乳鸦呼，宵绝饥鼠扰。溪山有佳气，坐对须眉好。堆案俯文书，兀兀用忘老。独念患气滋，肘腋伺愈狡。善败无常势，孑遗倚苍昊。圣法久殚残，人纲孰再造。终恐陵豺虎，未暇亲鱼鸟。衔杯更仰天，来去挂怀抱。
留别散原别墅杂诗·其四
作者：陈三立
朝代：清
体裁：古风

胸腑古阏郁，中漏昭昭天。所狃一炉锤，神鬼司其权。我有刘李交，道法殊因缘。其人骨俱朽，几案对俨然。洒泪奖末契，惨澹垂文篇。虽愧崔蔡手，凛凛风义延。噫嘻钓海人，死护蛟龙涎。世论灭电火，微尚谁复传。安知非糟粕，吮毫搔华颠。
留南昌七日预乡议无效遂宵别放舟题以纪游
作者：陈三立
朝代：清
体裁：五言律诗

盲风飞冻雨，成此别匆匆。接淅将馀痛，抟沙溷乃公。跳依宵浪稳，鼾绕旧山空。一舸仍藏我，啼迎江上鸿。
留题六首 其一 鼻功德图
作者：陈三立
朝代：清
体裁：五言绝句

琐细数种花，采采媚岩泽。天香无根因，因君为起灭。
留题六首 其三 鳌矶
作者：陈三立
朝代：清
体裁：五言绝句

投饵亦已多，长竿不可致。负手立鳖矶，滴残五老泪。
留题六首 其二 粥饭寮
作者：陈三立
朝代：清
体裁：五言绝句

至人资养生，菁华肯消歇。山中薇蕨空，闲来煮日月。
留题六首 其五 藏舟壑
作者：陈三立
朝代：清
体裁：五言绝句

虚舟使之触，藏舟使之负。谁窃造化权，临流一钳口。
留题六首 其六 青松社
作者：陈三立
朝代：清
体裁：五言绝句

荧灯伸脚眠，范生和嘲弄。千岁虾蟆知，食我看山梦。
留题六首 其四 飞虹梁
作者：陈三立
朝代：清
体裁：五言绝句

蜿蜒飞虹梁，青霄缀其上。携回三峡声，雷霆挂几杖。
病中作
作者：陈三立
朝代：清
体裁：七言律诗

腐肠暴下薄秋期，内食阴阳鬼瞰之。云片常笼延息榻，蝉声渐落挂魂枝。如痴万态纷相改，敢死孤衷祇自知。久断嚣埃沈战耗，卧呻剩寄太平时。
病初起
作者：陈三立
朝代：清
体裁：七言绝句

弥月孤呻蝇蚋间，祇今宴坐视生还。捲帘屋角鸠呼妇，为我云成数叠山。
病山南归旋失其子过沪相对黯然无语既还敝庐念吾友生趣尽矣欲招为莫愁湖之游收悲欢忻聊寄此诗
作者：陈三立
朝代：清
体裁：七言律诗

寻常寄兴触虚舟，过子何期对楚囚。于国于家成弃物，为人为鬼一吟楼。传薪愿缓须臾死，把袂犹堪汗漫游。我反称天韩愈说，玄夫得及莫愁不。
病山同年和病中原作韵见示时值中秋于月下诵之复次韵却寄
作者：陈三立
朝代：清
体裁：七言律诗

凉宵大月溪山上，祇隔佳人共赏之。忽度鹤声收满袖，遥怜鹊影绕无枝。养疴坏榻鬼神下，送老残编灯火知。携酒烦招仙蝶至，已忘魏晋是何时。
病山同年开岁有汉上之行江舟来去未及视我既还沪寄诗相讯酬以此篇
作者：陈三立
朝代：清
体裁：七言律诗

城根江水似弓弯，照影吟人自往还。方卜岁时过僻巷，空悬雪月写孱颜。迷离棋局终难覆，废弃琴台傥一攀。瞑倚槁梧谁破梦，怜君负我唤鸠山。
病山成亡姬兰婴小传题其后
作者：陈三立
朝代：清

吹帷兰气断氤氲，诵偈馀音不可闻。差似学书兼学佛，东坡海上悼朝云。怜影盟魂护乱离，善根慧业总成痴。十年家国伤心史，留證巫阳下视时。
病山成亡姬兰婴小传题其后·其一
作者：陈三立
朝代：清
体裁：七言绝句

吹帷兰气断氤氲，诵偈馀音不可闻。差似学书兼学佛，东坡海上悼朝云。
病山成亡姬兰婴小传题其后·其二
作者：陈三立
朝代：清
体裁：七言绝句

怜影盟魂护乱离，善根慧业总成痴。十年家国伤心史，留證巫阳下视时。
病山自沪居写寄除夕诗句题其后·其二
作者：陈三立
朝代：清
体裁：七言绝句

流离老骨问餔糟，卖药馀哀赴秃毫。下道齐桓忘羿浞，史迁未解屈平骚。
病榻逢七夕
作者：陈三立
朝代：清
体裁：七言绝句

雨底生秋楼观凉，挫针灯火药炉旁。双仙照笑银河水，乞引微潮浣此肠。
病起六月十三夜月上泛舟穿断桥傍孤山观荷
作者：陈三立
朝代：清
体裁：七言律诗

日气楼台喘汗悬，初昂病骨落湖船。月痕在水鱼吹沬，钟籁摇山鹤警眠。脱死有身窥象罔，飞凉将梦合云烟。芰荷一角微馨界，醒我渔歌塔影边。
病起后始饭食
作者：陈三立
朝代：清
体裁：七言绝句

鸣釜饥肠绝甑尘，痴儿能病又能贫。秋堂一对家风饭，还笑功成辟谷人。
病起玩月园亭感赋
作者：陈三立
朝代：清
体裁：七言律诗

羸骨瑳瑳夜吐铓，起披月色转深廊。花丛络纬旋围座，石罅虾蟆欲撼床。近死肺肝犹郁勃，作痴魂梦尽荒唐。初知毅豹关轻重，仰睇青霄斗柄长。
病起观后园
作者：陈三立
朝代：清
体裁：五言律诗

渐复起为人，园池放眼新。疏花犹接霤，衰草肯如茵。类唾鱼儿避，柯条鹊鷇驯。晴云终不去，影我寤歌真。
瘦唐侍御匡山归隐图
作者：陈三立
朝代：清
体裁：古风

季运坏纪纲，蜩螗沸九有。死灰吹橐籥，万象迷蓬莠。忧愤起台郎，伸纸肝为剖。章疏数十上，祸源揭八九。尸居那訾省，狂且搆煽久。中怵大事去，归心悬南斗。士夫倾祖饯，图咏誇众手。仰天谢公祠，酸风满榆柳。含涕辞国门，谁解平生负。无何神器覆，大地虱群丑。匡山云所都，出没豺虎吼。曳杖不敢窥，鸦穿烽燧厚。陆沈势益急，麻鞋几奔走。江南复相携，痴怀如中酒。草痕寻故国，馀此骨未朽。画底猿鹤呼，行吟一回首。
瘦唐属题所藏谢文节公小像·其一
作者：陈三立
朝代：清
体裁：七言绝句

挂冠留句决安危，一往江湖万泪丝。今更照天羞面目，梦中折柳谢公祠。
瘦唐属题所藏谢文节公小像·其二
作者：陈三立
朝代：清
体裁：七言绝句

奇骨疏髯故绝伦，史迁同写饿夫真。心香曳作云雷气，起世应添卖卜人。
瘦唐过示纪游近句
作者：陈三立
朝代：清
体裁：七言绝句

两三零客出荒城，割取湖山句句成。万古残阳呜咽处，犹从纸上听蝉声。
瘿公去都过白下携赠程郎小影属为题句诒之老悖作痴遂徇瘿公而博艳秋天际真人一笑·其一
作者：陈三立
朝代：清
体裁：七言绝句

清浅秦淮冷吹愁，重逢弹泪湿神州。可怜司马人伦鉴，别有金台第一流。
瘿公去都过白下携赠程郎小影属为题句诒之老悖作痴遂徇瘿公而博艳秋天际真人一笑·其三
作者：陈三立
朝代：清
体裁：七言绝句

钧云梦坠五云西，盛鬋灵馨俯仰迷。安得传杯樊易座，略参同异论家鸡。
瘿公去都过白下携赠程郎小影属为题句诒之老悖作痴遂徇瘿公而博艳秋天际真人一笑·其二
作者：陈三立
朝代：清
体裁：七言绝句

肌肤凝雪掇皮真，飞上歌声与鹤邻。跛脚风期销一叹，神清看作过江人。
瘿公去都过白下携赠程郎小影属为题句诒之老悖作痴遂徇瘿公而博艳秋天际真人一笑·其四
作者：陈三立
朝代：清
体裁：七言绝句

绰约仙姝萼绿华，育长影好更谁耶。老夫掷世孤吟底，对汝魂辉四照花。
癸丑五月十三日至焦山同游为陈仁先黄同武胡瘦唐俞恪士寿丞兄弟越二日王伯沆亦自金陵来会凡三宿而去纪以此诗·其一
作者：陈三立
朝代：清
体裁：古风

番市厌纷阗，结辈选幽胜。焦山虽屡登，十载隔松磴。跃车就江浒，一苇万波迎。岩姿觌俨然，不改蛇蚓径。俯漪窜群影，我共鱼游镜。诸庵列蜂房，步步石气润。交枝插日脚，四垂茑萝映。蒙笼荡翠光，伞盖孰执柄。离立蟠穹木，存汝视劫运。自张恶子帜，所在互践躏。兹山喜未赭，犹可叫虞舜。嵯峨一寸心，姑与百灵盟。
癸丑五月十三日至焦山同游为陈仁先黄同武胡瘦唐俞恪士寿丞兄弟越二日王伯沆亦自金陵来会凡三宿而去纪以此诗·其三
作者：陈三立
朝代：清
体裁：古风

夜枕堆江声，晓梦亦洗去。挂眼绕郭山，冉冉云岚曙。风来木叶翻，韵合疏钟度。盂粥点盐豉，摩腹纵閒步。过抚六朝松，宿昔伫立处。千岁阅游人，来去如凫鹜。贤愚共磨灭，宁问有新句。偃蹇焦先同，独为记此树。
癸丑五月十三日至焦山同游为陈仁先黄同武胡瘦唐俞恪士寿丞兄弟越二日王伯沆亦自金陵来会凡三宿而去纪以此诗·其二
作者：陈三立
朝代：清
体裁：古风

翘翘松寥阁，重建燔烬馀。面江敞轩棂，额题易其初。军校过殷勤，携宴接空虚。长风回密席，涛音和歌呼。酒罢历诸寺，剩迹寻模糊。群客攀峰巅，蹑履忘崎岖。老夫腰脚衰，返阁看悬蛛。侵夜波逾喧，下上穿舳舻。开阖鹅鹳声，始觉恋江湖。云罅月半吐，众籁微吹嘘。曾是水精域，取置榛莽墟。
癸丑五月十三日至焦山同游为陈仁先黄同武胡瘦唐俞恪士寿丞兄弟越二日王伯沆亦自金陵来会凡三宿而去纪以此诗·其五
作者：陈三立
朝代：清
体裁：古风

俊侣翩不顾，王生续奇游。冥挈幻怪肠，浣此齧石流。重寻所踏径，雨馀山更幽。访旧海西庵，佳人澹淹留。列厨馥楼壁，继阮勤蒐搜。五载读书灯，想见屋打头。祇今卧疾榻，呼吁枯两眸。心地收汗马，梦魂带吴钩。旦暮投行窝，一世看蜉蝣。更筑归来阁，对盏盟江鸥。
癸丑五月十三日至焦山同游为陈仁先黄同武胡瘦唐俞恪士寿丞兄弟越二日王伯沆亦自金陵来会凡三宿而去纪以此诗·其四
作者：陈三立
朝代：清
体裁：古风

山寺富碑拓，亦颇藏秘轴。鹤铭周鼎外，名辈积篇牍。竹坡独留带，好事苏髯续。题名椒山卷，盛世仰老宿。先公墨犹烂，把笔俨在目。弹指十九年，人亡社已屋。从游四五辈，过半不可赎。江楼掩泪看，馀生矧碌碌。其馀识名姓，复讶填沟渎。人生几两屐，谁及道旁木。流传画与书，但视为鬼录。
癸丑元旦冒鹤亭李道士仁先恪士过话留饭
作者：陈三立
朝代：清
体裁：七言律诗

巷尾车声老却人，楼头缩手看扬尘。叩门数子兼新故，换世悲怀自拊循。木末鹰鹯翻日影，酒边鲑鲊号家珍。吾侪一瞥移千劫，聊浴花光坐好春。
癸卯岁元旦题示魏季词
作者：陈三立
朝代：清
体裁：七言律诗

连连笳鼓起千街，比屋翻成隔海涯。舞叶风光聊自好，喧筹儿女与相偕。欲凭国论窥天意，剩有江声入酒怀。羡取公贫能胜我，门前一马钝如蛙。
癸巳元夕述怀次前韵
作者：陈三立
朝代：清
体裁：古风

氍毹膝席了未閒，炉烟蟉缭蜡焰殷。儿稚拜舞攫枣栗，褰裳明婳双蛾弯。他时涂抹得彷髴，跳丸日月无由攀。掉头狂歌二十载，一卷兀兀鸡虫间。南浮沅湘探酉穴，北走燕市窥宸颜。吴越苍茫棹海水，发兴更在匡庐山。去圣久远仙人杳，拂衣尘雾藏江关。六籍空文亦晦昧，颇欲摧廓专柄环。精芒顿撼火传灭，所治糟粕偿蠢顽。方今五洲贯一孔，异文智故森璘斑。大师雄儒睨世宙，竞推怪变蹈辛艰。窃比蚓蚁骇邱垤，退抱寸壤缠荆菅。颠倒莱衣候酒食，有田便与驱车还。村园瓜果饱露雨，直捍塍外同夷蛮。呜呼微尚盖毕是，忠拟天地旋贻患。诗成踊跃对若碗，谁知冰巷号孱瘝。
登丁家山康氏别墅访主人不遇
作者：陈三立
朝代：清
体裁：古风

移舸依山根，履级凌缈缥。湖阴匿奥区，悬径羊肠绕。下上勤穿筑，精庐寄霞表。辟圃设亭台，卉石皆可宝。俨彼神鳌背，文理镂妙巧。飘唾天风秋，云物示鳞爪。足底泱漭水，群峦拥奇矫。主人笼万有，道欲一壑老。啸歌荡虚空，衔酌亲飞鸟。孤攀隔提携，我亦赘蓬岛。
登丁家山康氏别墅访主人不遇
作者：陈三立
朝代：清

移舸依山根，履级凌缈缥。湖阴匿奥区，悬径羊肠绕。下上勤穿筑，精庐寄霞表。辟圃设亭台，卉石皆可宝。俨彼神鳌背，文理镂妙巧。飘唾天风秋，云物示鳞爪。足底泱漭水，群峦拥奇矫。主人笼万有，道欲一壑老。啸歌荡虚空，闲酌亲飞鸟。孤攀隔堤携，我亦赘蓬岛。
登五老峰旁观三叠泉
作者：陈三立
朝代：清
体裁：古风

峍屼尽地气，扶摇蹑天根。蹴此鸿荒穿，扪彼日月存。庐阜峻南维，荡荡以浑浑。倔强海岳外，陵控荆扬昏。元精有蓄泄，喷溜撼瑶门。旁窥大造施，拗怒从飞翻。蜿蜒螭龙势，悸慄猿鸟魂。声裂万壑底，终古寻无源。回瞰作极色，湖江浩相吞。粒粒郡国界，沄沄洲屿痕。天风吹碧虚，云物正巑岏。飘飖出宇宙，始觉吾心尊。摩挲幻流峙，嘘翕生凉温。颓然顺大道，可忘不可论。
登五老峰旁观三叠泉
作者：陈三立
朝代：清
体裁：古风

峍屼尽地气，扶摇蹑天根。蹴此鸿荒穿，扪彼日月存。庐阜峻南维，荡荡以浑浑。倔强海岳外，陵控荆扬昏。元精有蓄泄，喷溜撼瑶门。旁窥大造施，拗怒从飞翻。蜿蜒螭龙势，悸慄猿鸟魂。声裂万壑底，终古寻无源。回瞰八极色，湖江浩相吞。粒粒郡国界，沄沄洲屿痕。天风吹碧虚，云物正巑岏。飘飖出宇宙，始觉吾心尊。摩挲幻流峙，嘘翕生凉温。颓然顺大道，可忘不可论。
登五老峰绝顶
作者：陈三立
朝代：清
体裁：七言律诗

帝缚孱魂闭雪中，初踰南岭拂青红。遮迎断涧莺吟落，蹴踏层霄鸟道穷。波蹙湖江浮日气，石攒刀剑斫天风。须臾雾合身如豹，埋梦来添一秃翁。
登大通汽船未发客佣言都昌诗人李秀峰客死海上悼以一诗
作者：陈三立
朝代：清
体裁：古风

秀峰哦诗浩千万，泥砾飒沓奔河漳。去为小吏踣倔强，晚耽神仙攀渺茫。乡国此士憨可取，羁旅遂死吁谁伤。平生臭味放蛮海，魂魄依之烽燧长。
登岘山谒羊叔子祠堂
作者：陈三立
朝代：清
体裁：古风

奇功不隐世，嘉德盛怀柔。麾旄丽山川，带砺奠皇州。嵷巃隆昔貌，潇洒抚兹游。极目萦楚甸，振襟带汉流。穷岫碍天经，阴泉测地幽。蔼蔼亭馆静，辉辉城堞浮。美观惬遗爱，惊觌偿冥搜。榛苓展芳躅，风教钦来休。悦山性可适，媚古虑无尤。誓结麋鹿侣，苟谢缁尘羞。
登新野城晚望
作者：陈三立
朝代：清
体裁：七言绝句

枯柳天涯夕照残，渡河山色尽回看。兰成辞赋何人问，嬴得中原匹马还。
登楼晴眺
作者：陈三立
朝代：清
体裁：五言律诗

疲钝缚双脚，听蝉初倚栏。园篱瓜再摘，岩壑磬先寒。秋树围矛戟，炊烟没羽翰。眼穿驰突骑，尘乱夕阳残。
登楼望西山二首·其一
作者：陈三立
朝代：清
体裁：七言律诗

天西南插大屏障，落翠飞青入酒杯。此日登楼有馀思，牛鸣雉呴一徘徊。苍苍云雾梦魂处，了了山川生死哀。风光万花乱人眼，独听鹃声松柏堆。
登楼望西山二首·其二
作者：陈三立
朝代：清
体裁：七言律诗

往者范生宿此楼，日日面山如有求。朝看万马自天下，暮觉双凤骞云浮。感时叹逝出文字，搜幽揽怪谁匹俦。至今风雨阑干上，使我凭之双泪流。
登楼看落日
作者：陈三立
朝代：清
体裁：七言绝句

素辉赤气散仍凝，千万山如入定僧。乞取长绳谁得系，楼头缩手泣无能。
登靖港镜湘楼作·其一
作者：陈三立
朝代：清
体裁：五言律诗

春阴摇柳色，百里汎行舟。二妙今偕至，因登江上楼。云光入葱茜，天影旷沉浮。凭槛贪晴昼，逌然下一鸥。
登靖港镜湘楼作·其三
作者：陈三立
朝代：清
体裁：五言律诗

离袂兼风色，劳生有剑歌。江关过客在，哀乐酒尊多。树远春同暝，人归湘始波。予怀无去住，挂席待如何。
登靖港镜湘楼作·其二
作者：陈三立
朝代：清
体裁：五言律诗

历历铜官渚，何年冷劫灰。英雄百战尽，风雨一帆来。涨合长鱼浴，霄清鸣雁哀。时平翻踯躅，愧汝济川材。
登鸡鸣寺豁蒙楼
作者：陈三立
朝代：清
体裁：古风

巾车拂霜气，漠漠道旁柳。曳喘升陂陀，一楼佛龛右。丛株叶半黄，摇光冷轩牖。袖底湖如镜，萍藻呵微垢。钟阜茗几前，斑斓对鼎卣。迤逦遥岫围，岚霏鸦背厚。初亲天物浮，玄籁落吾手。当年抱冰翁，游咏屡矫首。遐情拓胜迹，忧乐纳杯酒。世易人民非，魂魄犹恋否。孤客谁与语，来听风怒吼。灵襟荡碧虚，俯视猩鼯走。歆竦何肺肠，轲政伏腋肘。伺隙争掊之，射影况在后。聊及日脚垂，人气养岩薮。疏钟穿暝烟，攒眉凭槛久。
白云庵
作者：陈三立
朝代：清
体裁：七言绝句

岩旭辉留草树薰，作围湖水导鸥群。僧厨饭熟钟音动，谁卧碑亭嚼白云。
白河渡
作者：陈三立
朝代：清
体裁：古风

旷野羌无人，征车缅逍遥。溪流多晚凰，众草鸣萧萧。忽出乔木外，始闻争渡嚣。残雪尚峻陂，劲霜无完条。沙痕映回渚，岸势通流潮。舻帆日夕佳，下上同孤摇。矫鸥背人去，鯈鱼猝珠跳。蜿蜒堤上烟，隐隐归渔樵。玄览憺相怡，山川正予招。
白鹿洞
作者：陈三立
朝代：清
体裁：五言律诗

松色延飞盖，溪流咽古年。云蜺初丽壑，栋牖与窥天。大运龙麟杳，清音猿鹤传。予来讯乡国，孤抱转茫然。
百花洲水阁
作者：陈三立
朝代：清
体裁：七言律诗

又向湖亭记涨痕，凫儿来浴燕初翻。嫩荷擎盖晴吹沫，新柳笼堤梦有根。风物药栏扶晚坐，岁时篾舫负清尊。老怀不数游春队，孺子祠边钓石温。
百花洲湖亭眺雨
作者：陈三立
朝代：清
体裁：七言律诗

晦雨茫茫湖上亭，步廊阅尽去来今。浴凫新涨荷钱满，碍马横堤柳线阴。零乱风光支病骨，追随父老笑初心。抚时留得间滋味，瘦石寒漪照独吟。
百花洲湖亭观涨感赋
作者：陈三立
朝代：清
体裁：七言绝句

飘眼明湖没涨痕，荷钱破碎柳钗髡。掀翻鼍鳄都无问，自照摩尼浊水源。
百花洲湖跗对雪书感
作者：陈三立
朝代：清
体裁：五言律诗

投筇落湖馆，吹雪挟飞涛。坐对江城冻，虚惊乌鹊逃。残芽宁有奉，孤咏一相遭。会见坚冰至，回灯向浊醪。
盆玩水仙·其一
作者：陈三立
朝代：清
体裁：七言绝句

吐雨吞晴雁背天，春阴轻织画廊前。断肠魂匿涪翁案，隔弟山矾更自怜。
盆玩水仙·其二
作者：陈三立
朝代：清
体裁：七言绝句

垆火微微不上眉，冷馨孤发睡魔知。客喧毡位瞠无对，笑指神人凝雪肌。
看孺人移种芭蕉东窗下
作者：陈三立
朝代：清
体裁：七言绝句

听风看雨一窗宜，祇恼炎霄赤日窥。作计逍遥功德下，待分浓绿润乌丝。
看落日女童孙倚窗呼曰火烧云戏缀其语成一绝
作者：陈三立
朝代：清
体裁：七言绝句

落照红拖血色裙，雏鬟呼看火烧云。祇贪雪岭同灰烬，安步联为五老群。
看雨二绝句·其一
作者：陈三立
朝代：清
体裁：七言绝句

欧西籼粥滑流匙，餐了巡檐看雨丝。病起孺人亦乘兴，阑干扶过海棠枝。
看雨二绝句·其二
作者：陈三立
朝代：清
体裁：七言绝句

枝头淅沥尽春声，飏作香愁护乳莺。我欲薰衣分茗汁，紫兰花畔卧新晴。
真长晓暾见过
作者：陈三立
朝代：清
体裁：七言律诗

黄鸡啄影女墙隈，酝酿晴秋绣石苔。二客偶然看竹到，一亭无恙据梧才。玄言摆落人间世，往事凄迷溪上杯。各有风怀写孤愤，江山绵丽起骚才。
真长过示携家玉泉寺观鱼新句叹其清绝戏题
作者：陈三立
朝代：清
体裁：七言绝句

山寺回廊饼饲鱼，携家成佛傥关渠。晚钟散客清晖径，檞叶岚香拾句初。
眠起于北窗下观雨作
作者：陈三立
朝代：清
体裁：古风

病思尚厌厌，苏酲快飞雨。洒洒复淙淙，香潮始知午。微凉沁人肌，流埃静难舞。淫沈日气乖，采错雌霓吐。蹑象浮摇中，山河绚玑珇。天霄跃飞龙，布化故无伍。元界翕鸿蒙，涵濡冒九土。寤叹北窗眠，终焉赁环堵。
瞻园宴集次抱冰宫保韵兼呈花农布政
作者：陈三立
朝代：清
体裁：古风

瞻园夙游憩，所获祗寻尺。水石自嵚崎，怅未辟榛棘。玄度擅名理，回首五千日。不忍问琴鹤，何期焕廊壁。往时数行柳，铺作垂天碧。雏禽呼上下，似怪客初历。花下坐人豪，光风洒前席。吁谟抑深念，聊此数晨夕。图画出筐箧，顿使精灵辟。标识记谁某，忻慨颇交集。茅椽冠陂岑，万象莹一隙。宁知阛阓喧，初为江山惜。亹亹使君贤，政成温钓石。胜日续壶觞，寤接耆英迹。
瞻园食蟹樊山三叠坡公韵次和一首并示午彝
作者：陈三立
朝代：清
体裁：古风

小市竹筐蒲箬掩，论价欲脱腰间剑。旁睨兵子口流涎，累累甲壳光磨闪。可怜百蟹输官厨，鸡苏胡麻香味染。落釜郭索战风雷，堆盘俄暖高城堑。祇解持螯对酒杯，那问聚炬喧村店。儒林丈人薄滋味，下箸稍觉鱼虾僭。佳宵灯火照霜钳，管领江湖无一欠。过饭家风不负腹，得句方烦炙且砭。发兴猥叠坡公篇，网取珠玑东海赡。正堂上客吐凤才，示较新作挏马酽。
瞿学士先世图册图状己少壮老之皃凡三浮一桴而度之
作者：陈三立
朝代：清
体裁：古风

至人济万物，所贵唯一身。为仁信由己，闻风非隐沦。峥嵘伺恩雠，于世向邅屯。汹呼江海波，高飙捲沧津。常心秉孤棹，安澜出逡巡。重溟览无遗，舷歌欢党邻。忠信岂不伟，兹辉照千春。学士今俊髦，英流扇振振。规绳述祖德，经猷动皇宸。斯民久沦胥，何以活吟呻。猛志飏轻桡，度险如有神。世业示勿忘，刍言告九宾。
瞿止庵相国挽诗
作者：陈三立
朝代：清
体裁：古风

江海青茫茫，染梦别公地。凭几督授稿，写印为校字。颜汗覆瓿作，敢取溷寤寐。留我耳中语，呜呼遂隔世。公早擢侍从，藉甚廊庙器。乘轺历方州，具瞻风教寄。桢干收俊髦，筐篚绝舆隶。召侮弄国柄，萧墙忧匪细。两宫果蒙尘，奔命干戈际。诸葛性谨慎，密勿综大计。支拄返跸初，再睹乾坤霁。澹泊平津宏，调护邺侯泌。尽瘁帷幄间，恩宠偿狼狈。听履巧射影，初服依松桂。卧起超览楼，湘流荡吟思。运极剧秦坑，悬喘穷海裔。贱子亦流人，故欢拾遗坠。谈舌喟不辰，引咎每含涕。苟活接汐社，老秃挈曹辈。销磨垒块胸，壮公富新制。蜗角一饷乐，聚散已殊势。酣歌断风雨，温馨蚀兰蕙。矧交豺兽迹，出浸靡宁岁。撼痾钓游乡，波道血泥渍。村郭斥为墟，尔伥导吞噬。陆沈终自决，天诱欲谁冀。一瞑掬万恨，惨澹诉先帝。虚空真灵翔，披发当下视。有身怜后死，贤达日相弃。冷月漏蜃楼，求索魂九逝。
矩林五十生日赋赠六首·其一
作者：陈三立
朝代：清
体裁：七言绝句

初忆逢君蜕宅边，琼琚玉佩接华筵。江南再见垂垂老，各抚头颅五十年。
矩林五十生日赋赠六首·其三
作者：陈三立
朝代：清
体裁：七言绝句

方丈蓬莱了可攀，楼船持节气如山。神丹受得青童秘，散落人间只等閒。
矩林五十生日赋赠六首·其二
作者：陈三立
朝代：清
体裁：七言绝句

曾听鸣镝天山下，更看飞鹰黑海西。叱咤风云七万里，閒来肝膈自提携。
矩林五十生日赋赠六首·其五
作者：陈三立
朝代：清
体裁：七言绝句

朱家郡国尊游侠，杜牧平生有罪言。一二流传在天地，酒酣耳热与谁论。
矩林五十生日赋赠六首·其六
作者：陈三立
朝代：清
体裁：七言绝句

馀事还惊世上儿，倒流江海溅霜髭。英雄自有无穷世，起看瀛寰举一卮。
矩林五十生日赋赠六首·其四
作者：陈三立
朝代：清
体裁：七言绝句

滔天祸水龙蛇动，歃血盟言鸡犬安。毕竟功成不受赏，后人端作鲁连看。
短歌寄杨叔玫时杨为江西巡抚令入红十字会观日俄战局
作者：陈三立
朝代：清
体裁：古风

海涎千斛鼍龙语，血浴日月迷处所。吁嗟手执观战旗，红十字会乃虱汝。天帝烧掷坤舆图，黄人白人烹一盂。跃骑腥云但自呼，而忘而国中立乎，归来归来好头颅。
石斋逸诗遗墨册闽人林研忱乞题
作者：陈三立
朝代：清
体裁：古风

文山晚有吟啸集，尽出拘囚及绝粒。嗟君此卷与之同，天挺人豪肺肠一。婺源兵败誓九死，延喘从容仍把笔。八十二章追咏怀，书势官奴句晞发。平生道义贯多艺，诗示鬼神想当日。光芒寒赡声动心，传使百世懦夫立。
石遗过海上赴都赋别
作者：陈三立
朝代：清
体裁：七言律诗

驾海楼船虱此人，造庐据坐气犹振。塞胸故事何鸡狗，去眼遗经泣凤麟。针线弥缝忘老至，鬼神开阖掷诗新。栖迟零落寻朝士，更忆风波有戮民。
石钦有咏红叶之句乙庵琴初仁先咸依韵和之余亦继作
作者：陈三立
朝代：清
体裁：古风

眼倒千幡旗，几溅龙战血。葳蕤象纬下，不随日影灭。海冷红霜飞，神光无断绝。片片飘佛座，写经同贝叶。
石齐逸诗遗墨册闽人林研忱乞题
作者：陈三立
朝代：清

文山晚有吟啸集，尽出拘囚及绝粒。嗟公此卷与之同，天挺人豪肺肠一。婺源兵败誓九死，延喘从客仍把笔。八十二章追咏怀，书势官奴句晞发。平生遒义贯多艺，诗示鬼神想当日。光芒寒胆声动心，传使百世懦夫立。
神雪馆听琴·其一
作者：陈三立
朝代：清
体裁：七言绝句

天人窈窕发冰弦，寂籁微茫古莫传。二十三年弹指尽，纱窗桦烛一凄然。
神雪馆听琴·其二
作者：陈三立
朝代：清
体裁：七言绝句

惊层颠兮挂石袂，猿狙叫啸鸾凰翔。令我纵意狎寥廓，看君抉病声宫商。
神雪馆消夏绝句·其一
作者：陈三立
朝代：清
体裁：七言绝句

盘底银匙看作冰，软烟步障蹙吴绫。茂陵消渴寻常事，乞与琼浆更不能。
神雪馆消夏绝句·其三
作者：陈三立
朝代：清
体裁：七言绝句

帘外香云总未移，湘弦袅袅最相思。听残细雨黄昏后，枉自吟成苦热词。
神雪馆消夏绝句·其二
作者：陈三立
朝代：清
体裁：七言绝句

鹦鹉无人月定时，玉钩香唾一丝丝。昨宵桂树阴连屋，凉到金床梦未知。
神雪馆消夏绝句·其四
作者：陈三立
朝代：清
体裁：七言绝句

翠玉房栊照艳空，弹棋雪藕映玲珑。凉声归雁无消息，一夜匡庐在梦中。
秉三过话园亭
作者：陈三立
朝代：清
体裁：七言律诗

鬓底沧瀛十万程，腰间雄剑再三鸣。颓云莽莽归何处，倦鸟依依识此情。举足极知成左右，刲肝休更说生平。彘圈鹤栅分明在，微笑同听齧叶声。
秋八月壬午偕文孝廉廷式曾公孙广钧渡江游岳麓晚宿屈子祠
作者：陈三立
朝代：清
体裁：古风

披风溯江涛，搴云陟遐境。暧暧馀日光，恢恢羁虑永。遵陇始邅迍，踰坂遽陵猛。谷势涵霄长，林容卫秋静。暝气挫玄观，㵳天带帆影。寻芳庇幽祠，明镫向清耿。申感惓怀沙，流吟托哀郢。凉宵梦各深，苍涛合重岭。游心佛朝霞，鸡鸣滞矇景。
秋夕
作者：陈三立
朝代：清
体裁：五言律诗

窅窅孤鸿逝，幽幽络纬吟。飘愁千万里，舒卷海云深。苦月移酣战，佳期掬此心。何因除桂蠹，楼馆结层阴。
秋夜
作者：陈三立
朝代：清
体裁：七言律诗

置酒池台花片飞，藤床卧对露沾衣。万方兵气初秋夜，一道星河旧钓矶。草径微灯捕蟋蟀，瓜棚凉月宿蛜蝛。琴歌休与残砧乱，天末怀人更不归。
秋夜
作者：陈三立
朝代：清
体裁：五言律诗

西风凉户牖，灯火一瓢存。秋满斗牛夜，吟藏蟋蟀魂。隆污安问道，忧乐已无痕。莫倚槁梧瞑，钟音断又喧。
秋夜同范仲林汪隶圃黄脩原见江亭坐月仲林诵落解闱作感叹系之
作者：陈三立
朝代：清
体裁：七言律诗

烟磴依微亭树空，更堪凉月入玲珑。尊前歌笑千春断，劫后文章一代雄。乡国几经怜去雁，山川新喜属吟虫。星高漏隔寻常夜，拥鼻看生万窍风。
秋夜和送黄举人元凯罢第还长沙兼别萧学正鉴曹刑部广桢俞刑部明震
作者：陈三立
朝代：清
体裁：七言律诗

雁声飞叶冷摇秋，琴解挑镫此倦游。去国声名公等在，看人歌哭岁华流。良宵深语闻天籁，明日新愁压柁楼。历历江湖吾事了，浮生傥解壑藏舟。
秋夜感怀和剑丞·其一
作者：陈三立
朝代：清
体裁：五言律诗

老虫乾铁吟，草树照秋心。冷月衣上泪，酸风墙外砧。虚空魂欲出，舜蹠事相寻。窅窅听鸿翼，孤尊信陆沈。
秋夜感怀和剑丞·其二
作者：陈三立
朝代：清
体裁：五言律诗

抱古依残夜，无涯逐有涯。蟠膺辉五岳，饤眼落三花。坐倚星辰冷，微添乌鹊哗。苔黄蕉露白，章句对咨嗟。
秋夜携客登黄鹄矶望月
作者：陈三立
朝代：清
体裁：古风

閒宵秋所为，招携阅城阙。凭栏共山川，凉此千里月。空明动微澜，杳霭辨去楫。镫移树欲疏。渚互烟始隔。迥出天地外，坐令江汉夕。风云开楼船，歌钟迷第宅。雄图在尺咫，文武道犹昔。美富凑工商，机权隆管墨。予怀混虚无，俛仰任喧寂。列仙不可从，兴废况陈迹。飞光荡霄野，玄籁对巾帻。桂枝傥淹留，还期拂琴席。
秋尽日阴雨
作者：陈三立
朝代：清
体裁：五言律诗

功成蜂蝶退，鸦影带残秋。独倚丝丝雨，初翻脉脉愁。閒情天不忌，老味世能仇。屈指零霜霰，寻梅杖白头。
秋日同李亦元刑部杨彦规薛次申两观察泛舟玄武湖作
作者：陈三立
朝代：清
体裁：古风

世称玄武湖，菱藕一都会。两载落江南，趑趄未渠视。嘉辰秋景澄，挟侣竞联辔。绿杨包城郭，泼眼乱晴翠。呼船葭苇丛，孤棹夷然逝。其时巨涨缩，万荷风破碎。洲显椭圆形，泓有斗落势。独怜红蓼花，掩映容舠地。俄顷出湾洄，百雉明烟际。倒影浸钟山，天霄狎篷背。日涵波气香，陶陶暖吾意。水鸟化渔翁，伛偻自相戏。踯躅始昵近，熟视复惊避。野桥步偃蹇，柳径遂通寺。栏楯界虚无，坳堂芥谁置。漫倾壶榼馀，几擅鱼稻利。层楼纳飞光，千里飒凉吹。空天蟠秋声，摇飏松竹气。冥心治乱初，搔首云水外。归欤脱蜗角，幽兴造端最。更寻半山亭，迷途折舆隶。嗟公经国谟，久为世唾弃。孰通万方略，以复三代制。时危缅遗踪，攀望独垂涕。回谢鸥鹭群，斜阳恋执袂。流尘一俯仰，梦痕了难绘。
秋日愚园西楼茗坐
作者：陈三立
朝代：清
体裁：七言律诗

层叠秋阴染鬓丝，翠槐列幕盖园池。小楼把茗寒阳外，远海来愁薄醉时。奇服自将孤往意，零花犹恋旧栽枝。吟虫啅鹊如相讯，此客凭栏却为谁。
秋旱得雨偶成
作者：陈三立
朝代：清
体裁：七言律诗

冉冉秋晴零叶乾，乍能微雨弄新寒。游鯈荷底穿泥见，丛鹊萝阴啄屋残。腰脚渐堪苏气候，鬓毛初惜对杯盘。门前尽日听铃驮，兀有閒愁一倚栏。
秋晴园景绝丽散步有作
作者：陈三立
朝代：清
体裁：五言律诗

隐几无馀事，开门祗自贤。池塘浮镜暖，亭馆洗秋妍。细蝶晴能数，饥乌下可怜。閒吟寻履迹，用意与谁传。
秋晴放船纪游二首 其一 钱王祠
作者：陈三立
朝代：清
体裁：七言绝句

新扶梁栋压湖湄，功德犹堪保桂枝。处处遗黎望苏息，白头弹泪读残碑。
秋晴放船纪游二首 其二 三潭印月
作者：陈三立
朝代：清
体裁：七言绝句

贪寻月夜阻胶舟，水长秋高始一游。依旧四洲无此境，尽吹荷气立桥头。
秋雁和宾南
作者：陈三立
朝代：清
体裁：七言律诗

啼入天霄拂九门，馀悲梦破万家村。孤飞自拚风烟断，下视微知海水喧。旧日关山残燕侣，多时陵阙觅鹃魂。月明不隔苍梧影，聊托芦洲羽翮存。
秋集桃园新榭
作者：陈三立
朝代：清
体裁：古风

桃坞旧繁荣，千株竞红白。暖此一溪春，仕女错履舄。阿谁觊佳胜，瓷础营屋壁。斩掘不留残，架构炫丹碧。脂黛朝镜光，稍乱云霞色。游舫指嗟喟，翔鸦敛其翮。秋来偶招寻，新榭敷燕席。融融日气高，穿漏炙襟膈。怒吹炀灶堁，众客俱辟易。息阴千斛船，桨动波澜隔。徐傍灯火窗，爰携晚风入。颠倒拾匕箸，欢呶嘬胾汁。吾侪称好事，尽醉且今夕。想见胡床人，二豪侍巾帻。
秋雨初凉病起作
作者：陈三立
朝代：清
体裁：七言律诗

颠风飞雨扫江城，并作喧荷坠叶声。起抚亭台知雁去，坐依书册善虫鸣。支离皮骨凉花气，勃郁肝肠照酒觥。遮莫怀人数檐滴，垣衣初长砌苔平。
秦淮酒坐遇北妓按歌有京师之声感赋·其一
作者：陈三立
朝代：清
体裁：七言绝句

板舸烧灯潮水平，风回歌吹散春城。为谁中酒伤情甚，飘入霓裳擪笛声。
秦淮酒坐遇北妓按歌有京师之声感赋·其二
作者：陈三立
朝代：清
体裁：七言绝句

依稀北乱满胡尘，莺燕惊飞照海滨。今夕琵琶如饭甑，江湖看作太平人。
积馀属题揽镜图
作者：陈三立
朝代：清
体裁：七言绝句

从来扰扰问妍媸，铸鼎然犀意已痴。莫并摩尼收变相，先生只捋镜中髭。
移居
作者：陈三立
朝代：清
体裁：七言律诗

江南羁客身伧父，索得池亭值几钱。径自携家就佳处，不成辟世倍潸然。禽鱼许识买邻意，水石犹能照眼妍。片念微茫千劫换，一椽人海阅枯禅。
程子大武昌鹿川阁图·其一
作者：陈三立
朝代：清
体裁：七言绝句

江汉看成祸水源，长鲸狞鳄逐豗喧。涛风不捲吟魂去，冷系孤云一阁尊。
程子大武昌鹿川阁图·其二
作者：陈三立
朝代：清
体裁：七言绝句

老俱赁庑杂流人，破砚残杯对笑颦。傲我巢痕烽烬底，梦归犹得煮星辰。
程白葭以梦中得句写为芦岸舟行圆徵题
作者：陈三立
朝代：清
体裁：古风

伊古有此境，偶为梦中得。梦中插秋江，莽莽寒芦白。自恋仰天吟，宛抉鬼神臆。扁舟复何向，莫共飞鸿疾。
程白葭移精忠柏断木于西湖岳忠武庙索诗
作者：陈三立
朝代：清
体裁：古风

人与世生灭，维心传不死。精感弥太虚，所寄糟粕耳。流遗精忠柏，七百年于此。烧斫馀断干，益用绵神理。一木换运会，天使扶人纪。程侯置湖庙，万痛谁能拟。灵光为飒然，留验雪国耻。
窗上见数蝇赋
作者：陈三立
朝代：清
体裁：七言律诗

恶风蝻蠥稼苗尽，朔雪狐雄窟穴深。汝独薨薨弄寒日，天方惨惨许微吟。污尘自惯腥膻地，挥麈还伤迟暮心。万里春阴待花发，蜜房如水莫飞寻。
立夏过乙盦
作者：陈三立
朝代：清
体裁：五言律诗

初接挥弦坐，偕还上冢人。衔楼凄倒景，点茗恋馀春。句挟三姑出，谈援九主亲。鸮音坠天表，深念隔车尘。
立春后二日得宝华盦主人寄书赋酬
作者：陈三立
朝代：清
体裁：古风

已高尘外踪，襟服影畿辇。轩腾一匡略，梦寐抚罍盏。馀光眩两海，万怪尚规矕。天赐金茎露，救喝苏汗喘。矧存插斗窗，发箧鸿濛显。鼎彝供摩挲，签架称偃蹇。屡蹑西山屐，须鬓松黛染。古鼠出窥瞰，鸾鹤下冉冉。翠微最高台，八荒纳一眄。迢迢精灵开，漠漠钟梵卷。白云日夕佳，留与飞鸿篆。极览搆恍惚，厓亭盛郊饯。缄札遂相及，忆远肠百转。冰雪隔衣裳，胜区同禁脔。好贤缱绻心，孰踵扪苔藓。世变大益急，何地寄微管。翻祷庇林泉，神明临强饭。春风坼柳条，暖气融原衍。藤杖录来南，谢墩终挂眼。
立春夕对月
作者：陈三立
朝代：清
体裁：七言绝句

鸦衔缺月在檐端，丑石疏枝负手看。漫向今宵数城柝，微风吹酒是春寒。
立春日口占·其一
作者：陈三立
朝代：清
体裁：七言绝句

土脉微扶春气醒，验占鷇卵峙亭亭。迎年博得儿童笑，那解生愁柳渐青。
立春日口占·其二
作者：陈三立
朝代：清
体裁：七言绝句

晴辉初射镜奁铜，屏曲盆梅作意红。屋角又成群鹊世，查查看起斗东风。
立春日口占汪伯轩所藏翁师傅手札题其后·其一
作者：陈三立
朝代：清
体裁：七言绝句

坐更人代万灵驰，江介遗风隔梦丝。恨未入山寻故相，筑无等院看摹碑。
立春日瞻园诗会
作者：陈三立
朝代：清
体裁：古风

酸骨恋酣枕，飘魂尚轩轾。衙鼓声逢逢，詟我雷霆锐。已染梦中春，起历拨眼翳。园卉气为昌，稍培乌鹊势。高霄风爱云，丽旭耿在地。嘉约寻廊亭，松梅不改位。霜草故冬活，骤讶加葱翠。生心成冷暖，幻景合天制。就几紬吟腹，铢两校章句。神鬼发其扃，零沈洒滂沛。始如汎溟渤，帆楫各摇曳。徐望三神山，跃据鸾鹤背。下视微蠢蠢，欢呼杂诟谇。药市亦有楦，乌头拥为帝。荆山亦有璞，献者或遭刖。及此逢太平，老味快儿戏。烛烂尊罍閒，拈花冷馀思。
立春日超社第十九集宴涛园宅
作者：陈三立
朝代：清
体裁：古风

岁除窘责逋，吟事阙料理。改火复自豪，如蚕僵乍起。涛园续坠欢，号召作嚆矢。其日春始交，蔼蔼拥旧侣。相公逢持斋，预戒停玉趾。病齿樊山老，颜占勿药喜。暄风浮罘罳，笑语落尊簋。海涯真率会，煦濡忘流徙。有物不俱亡，肆志吾何耻。主人拜陵归，衣泪涴未洗。案堆手钞集，私据杜子美。身世过所遭，伤心慕诗史。罢席发醉歌，泼阶月如水。
立春日雪晴
作者：陈三立
朝代：清
体裁：五言律诗

照牖换朝霞，瓶枝亦吐花。雪痕疲啄鹊，地气醒藏蛇。岁月孤呻接，楼栏万象加。离居忘苟活，犹恋煮春茶。
立秋后五夕暑烈不寐
作者：陈三立
朝代：清
体裁：五言律诗

秋炎宵愈炽，反侧向残更。摩簟知蚊殉，摇灯见鼠狞。小疲鼾欲动，骤觉梦遭烹。起羡喑蝉适，移枝风露清。
立秋夕卧病见初月
作者：陈三立
朝代：清
体裁：七言绝句

朝听禽声夜听虫，帘波开阖叶廊风。秋星待钓如钩月，一发凉痕病枕同。
立秋夕园望
作者：陈三立
朝代：清
体裁：古风

隔岁迎秋期，负疴依艾炷。但闻莎鸡鸣，牖窥月中树。冉冉复今夕，事事恨谬误。所剩眠藤床，瘦骨禁烟露。园夜万木疏，叶缝星无数。虫亦鸣我旁，月亦还我故。扑萤窜群儿，笑语出蒿楚。起视傍莹池，鱼跳裂尺素。蛇虺摇芦丛，深入呼稚孺。穿柳久相得，督还仍驻屦。飞孛碎天墟，爚我魂气曙。揩眼数高鸿，叫云不知处。
立秋夕寄怀易郎中一首
作者：陈三立
朝代：清
体裁：古风

朱明变令节，流火及兹辰。兹辰亦可怀，始忽望远人。别离日等多，恩纪宛如新。引领正岧峣，思情满关山。将予携手好，款子同心言。婉娈赋桂枝，绸缪结所欢。于今北窗下，镫火照凄闲。云霄候羽翼，阑干坐烦冤。婵娟共光采，难为千里颜。银汉隔微波，金屋怨徂年。芳荃错今赏，容华殊旨妍。悠悠一纪心，攀附无由缘。芙蓉露中静，尊罍尘外传。孤谣托上都，还期宅湘堧。
立秋夕题寄王君豫武昌督幕二首·其一
作者：陈三立
朝代：清
体裁：七言律诗

秋电摇阴飒玉河，洞庭犹忆阻风波。佳人江汉娱清瑟，烈士埃尘有醉歌。秘检青绳开寤寐，高城白日与摩挲。休教下笔惊鹦鹉，乘兴南楼傥一过。
立秋夕题寄王君豫武昌督幕二首·其二
作者：陈三立
朝代：清
体裁：七言律诗

南阁传经已盛名，江湖今欲误儒生。支离楚制纷荷佩，飘渺琴台咽雨声。终许蓬蒿寻仲蔚，未妨佣保杂邠卿。秋波叶下灵均地，迟汝归吟拂太清。
立秋日得叔澥由桂林还姑苏所寄书却寄二首·其一
作者：陈三立
朝代：清
体裁：七言律诗

飘旋海宙一飞鹇，独出氛埃饱看山。始挟奇情问孤注，今纡至计勒诸蛮。疮痍成国迷桑土，烽火馀生脱锁关。鸿雁书来下池馆，秋阴千里写君颜。
立秋日得叔澥由桂林还姑苏所寄书却寄二首·其二
作者：陈三立
朝代：清
体裁：七言律诗

有客踉跄携妾至，嗟君莽荡抱书归。人生得失定谁是，老去声名未可非。岭峤虺蛇犹照梦，江湖鹅雁感长饥。板桥烟水堪忘死，延伫歌呼拂芰衣。
立秋日闻蝉同黄笃恭赵放霖范钟
作者：陈三立
朝代：清
体裁：五言律诗

吾侪相向老，馀此听秋声。叶有依依影，云含细细晴。万方兵气入，深坐酒尊平。飘满关河上，心低更一惊。
端午
作者：陈三立
朝代：清
体裁：七言律诗

角黍堆盘蒲艾香，祓除阶闼晓传觞。移居妇子妨追忆，垂老乾坤入自伤。闹舸踏歌还寂寂，荒城叠鼓对茫茫。反骚吊屈馀今日，休问生儿得孟尝。
端午园居闻客述淮舫游观之盛
作者：陈三立
朝代：清
体裁：七言律诗

倾城仕女簇淮流，鸥鸟惊飞雁影收。十里旗幡笼雾动，万船箫吹遏云愁。江南旧俗馀行乐，桥底冤魂想出游。独绕花光围石气，醉誇客语复垂头。
端午淮舫集·其一
作者：陈三立
朝代：清
体裁：五言绝句

蒲艾溪风香，携客作端午。千舻乱凫鹥，数点江南雨。
端午淮舫集·其二
作者：陈三立
朝代：清
体裁：五言绝句

一水杂歌呼，万窗图仕女。灯火虚空飞，欲摇醉魂去。
端午集公园
作者：陈三立
朝代：清
体裁：七言律诗

草树光荧荷芰攒，喜逢亭馆插岩峦。槛中乳虎真能狎，韝上狞雕不可干。经野规模围座得，倾城仕女拥桥看。漫凭醇酝同风俗，归路奇云正结蟠。
竹林寺
作者：陈三立
朝代：清
体裁：七言律诗

去城几许竹林寺，探胜呼群佳兴同。一径柳阴双鬓露，万竿篁影四山风。鹊呼楼殿灵岩里，雁尽川原残照中。坐看枯僧供煮茗，钟声吾与灭虚空。
答严几道京师见寄
作者：陈三立
朝代：清
体裁：七言律诗

霰急曾窥海屋灯，拂衣小别梦层层。神山那见金银阙，鬼斧虚刬日月棱。自葬幽忧亲死蠹，剩移凉味作痴蝇。插胸宇宙悬孱影，煮石牵萝病未能。
答人问病状
作者：陈三立
朝代：清
体裁：七言绝句

作魔藏腹安灵液，脱死形骸隔饱餐。合眼床敷江海倒，如丝魂气月中寒。
答伯韬自常德乡居寄示之作
作者：陈三立
朝代：清
体裁：七言律诗

传烽海峤扶头去，留得空楼唤婢声。一别自嗟成自悟，相望非死亦非生。卖浆屠狗真为伍，篆刻雕虫那敢轻。莫问纷纷斗蛮触，痴儿有泪俟河清。
答叶玉甫沪居见寄
作者：陈三立
朝代：清
体裁：七言律诗

晚收伟略藏人海，铅椠钻研莫或先。故旧遗书分托命，亏成夙业更依禅。移情绝艺惊河汉，吊影荒山换岁年。孤咏难忘围俊侣，苍蝇声底睨飞笺。
答夏午彝编修见赠兼送还都
作者：陈三立
朝代：清
体裁：古风

秉节依南州，膳退眺江山。岩岩松桧庐，曾并窈窕颜。迅运改霜露，戢景佩荪荃。终养雾豹姿，兀对篱鴳翾。商歌出金石，大音在孤弦。发兴理兰楫，涛岸极渺绵。江南足遨游，陵树留残蝉。晻霭风光坐，逝梦复来还。水石散巾帙，礼乐写忧患。君子居是邦，友仁事其贤。万类皆有殉，清切鹓鸾班。扬云戏执戟，萧傅尸抱关。文质互推嬗，蚊䖟一过前。卷舒岩廊间，闻道遗火传。
答实甫
作者：陈三立
朝代：清
体裁：七言律诗

秦云深窈万重门，尚指间关麦饭村。忉怛风霜移寤寐，疮痍父老杂啼喧。残枝想像栖鸾地，落日崎岖坠马魂。望断翠华身独返，此行携得劫灰存。
答攀容言
作者：陈三立
朝代：清
体裁：七言律诗

毬场浆舍聚于䰄，逐臭年年汝又来。谁问虞翻老穷海，已怜庾信并骚才。尊前身手儒冠贱，纸上心肝往事哀。自丑埃尘成屡蹶，跛驴无技塍龙媒。
答潘若海
作者：陈三立
朝代：清
体裁：五言律诗

滔滔安所往，此士古之狂。喜得新传句，知仍溷卖浆。老怀天物照，閒味海云苍。莺燕方争出，凭栏莫断肠。
答病山同年寄怀
作者：陈三立
朝代：清
体裁：古风

海尾赘流人，幽忧阅年岁。劫杀弥宙合，祸枢及夷市。匿迹同僻性，片椽等囚系。比邻得非园，素侣所游憩。双杖过尤数，歌哭倒胸臆。栏角挂斜阳，依依照影地。一从窜穷山，冰雪埋身世。听猿伤羁单，看鸟慕气类。残魂缠昔践，孤呻起天际。投章孕名理，发悟减积痗。学道老无成，聚散归自弃。精神与往来，南华有微契。鞭后而养空，傥坚桑榆志。
答程絜华以长歌见贶
作者：陈三立
朝代：清
体裁：七言律诗

岛海传诗万景新，迎眸初旭晃龙鳞。朅来羁旅申长句，更有奇怀横九垠。续命遗方存彷佛，摩天巨刃自嶙峋。醰醰比兴心源在，不数扬糠割蜜人。
答若海病起
作者：陈三立
朝代：清
体裁：七言律诗

幽居病起赋新诗，漠漠光阴窈窈思。已叹死生琴操绝，自分形影药炉支。浮天鹅雁传哀响，起陆龙蛇映一时。拥被闭关吾所羡，那堪满眼海云垂。
答补松沪居见寄
作者：陈三立
朝代：清
体裁：五言律诗

吾侪比疮雁，云海落还飞。空解避弹射，终期宿翠微。月亲谁对语，世隔自忘机。祇忆携穿市，昏敲旧相扉。
答陈止存翁见寄
作者：陈三立
朝代：清
体裁：七言律诗

群从成围出白须，逢迎帷榻一臞儒。传经世守淹中学，有道天全兀者徒。老窜穷山埋霰雪，吟扶残梦落江湖。牵肠借拥人伦鉴，断句推敲压座隅。
答顺循枉赠一首
作者：陈三立
朝代：清
体裁：古风

季俗绌儒墨，纷纶妒道真。斯文为己任，念尔狂狷人。希圣岂无阶，尚德必有邻。嶕峣独行士，悠悠与我亲。畸生秉窳陋，百志末一伸。赖子起其衰，振迅据通津。子亦病婞直，貌言愧柔驯。蓄孕忿戾气，夙夜斲天均。道泰不违时，阳和宛如春。至人轸心斋，威仪表温醇。勖哉翼翼思，葆此生生仁。忸怩酬忠规，惭德难具陈。
答龙榆生雪后寄怀
作者：陈三立
朝代：清
体裁：七言律诗

旧乡此士敌南金，振唳寥天鹤在阴。车下快依名父子，梦痕犹系好园林。藏山卧雪悬孤影，照海传笺出苦吟。游记忆曾披历历，雾霄冰壑不能寻。
简惕园假邻屋讲授喜其自南昌至
作者：陈三立
朝代：清
体裁：七言绝句

宛如陶令接周生，崖谷为含述孔情。从此流泉呜咽处，隔墙添送读书声。
简节庵
作者：陈三立
朝代：清
体裁：七言律诗

重重雾雨隔楼台，坐想匡床饭芋魁。灵药宁能回独念，春风一往有馀哀。鳖灵早待啼鹃化，犬子犹誇驷马来。眯眼曲尘浮海色，此生留话故园梅。
紫薇
作者：陈三立
朝代：清
体裁：古风

引还匝月耳，紫薇三度花。数与风雨战，摧败旋交加。当花再满时，枕箪连呻嗟。病眼怯不窥，窗槅红霞霞。盛秋病良已，出对群鹊哗。璎珞垂葳蕤，锦绮纷腾拿。烛天倒池水，万象笼晴霞。藤蔓映垣坂，乾死赤色蛇。磊石蹲亭侧，尽赭如蒸豭。夜半彗孛出，棱芒敌横斜。不敢扫落去，此花益矜誇。或云元气浓，胎奇踵光华。又疑迭作态，相哀涤癃瘥。徘徊亟慰藉，我宁石人耶。造化久失柄，自憙还汝嘉。岁岁保明茜，矢愿其靡他。
紫霞洞
作者：陈三立
朝代：清
体裁：古风

流闻紫霞洞，深匿孝陵侧。微晴弄閒襟，城闉策蹇出。龙虎气沈沈，石犀护榛棘。驰道折荒径，野水初吐舌。杂葩摇白红，上衣虫声织。荦确观岩扃，光写苍霭溢。叠磴碎烟痕，秋树穿蒙密。洞底投瓮盎，鍊魄足容膝。大璞绝雕镂，薄费五丁力。道人须拂座，述乱记月日。据巅撼危堞，万弹雷霆疾。士卒就爨汲，福地一敌国。影事搅吟怀，满院寒阳色。去寻坟墓语，魂挫驴脚失。
絜漪园为海观尚书故居过游感赋
作者：陈三立
朝代：清
体裁：古风

絜漪园系城北隅，名卉百本千柳株。往岁尚书巧穿筑，亭馆壮丽金陵无。寻常置酒极眺览，烟桥萍沼浮凫雏。欹冠落佩忘来径，醉歌导烛惊栖乌。自逢巨变盗入室，坏拆屋壁搜金珠。经时争夺事反覆，肉薄兵贼同一区。园中土石溅血处，燐火啸聚如相屠。乱定我还纵幽步，草光树色犹萦纡。老去主人卧海角，不及扶杖飘髭须。时危家国复安在，莫立斜阳留画图。
絜漪园观桂花沈友卿吴仲言置酒
作者：陈三立
朝代：清
体裁：古风

蜂游胡蝶翻，秋光遽如许。重过旧园池，飘香何处所。离立百株桂，玉蕊间金缕。灿烂笼衣裾，吹嘘醉肝腑。当年想掀髯，翛然风光主。客死等国殇，蝉底魂来语。老梅紫牡丹，应栽泉下土。祇馀摇月枝，靳假吴刚斧。赁庶起吟人，展眺觞复举。俯仰意有得，移世供酸楚。无人花满地，待寻吾与汝。
纕蘅至匡山携示移居图卷为破戒缀一绝纪之
作者：陈三立
朝代：清
体裁：七言绝句

新栖飞唱动耆英，宫徵都成万窍鸣。我亦移居向庐岳，祇收松吹作吟声。
红树
作者：陈三立
朝代：清
体裁：七言律诗

屋头合抱数红树，倚榻窥窗尽饱看。今岁霜重犹蔽瓦，昨朝雨洗更如盘。云霞争共斜阳色，楼阁初笼野烧寒。苦记老人扶箸笑，珊瑚璎珞照加餐。
纪哀答剑丞见寄时将还西山展墓
作者：陈三立
朝代：清
体裁：七言律诗

两宫隔夕弃臣民，地变天荒纪戊申。万古奔腾成创局，五洲震动欲归仁。月中犹暖山河影，剑底难为傀儡身。烦念九原孤愤在，忍看宿草碧燐新。
纳兰容若小像题词·其一
作者：陈三立
朝代：清
体裁：七言绝句

拓戟门楣椒幄亲，过江风貌照麒麟。微怜开国射雕手，唤作词家第一人。
纳兰容若小像题词·其三
作者：陈三立
朝代：清
体裁：七言绝句

弱冠才华禁籞知，芝兰不数谢家儿。至今琼醑思公子，都唱当年侧帽词。
纳兰容若小像题词·其二
作者：陈三立
朝代：清
体裁：七言绝句

博得吟身绝塞还，氍毹杵臼气如山。传经心事无人识，偶列后堂丝竹间。
纳兰容若小像题词·其四
作者：陈三立
朝代：清
体裁：七言绝句

汉家无复献长杨，凤靡鸾吪事事伤。终觉育长影亦好，几污煤尾数沧桑。
绝句率和报谢
作者：陈三立
朝代：清

山居访旧命湖航，虚过高轩欠举觞。一水盈盈情脉脉，有人扶杖立斜阳。抱膝庐旁万菊丛，劫灰不涴自摇空。怜予负尽看花约，分伫楼栏受晓风。出网双鱼带笑看，不忘老秃佐加餐。深惭亦饱姜侯德，罢向灵岩斩钓竿。
绝句率和报谢·其一
作者：陈三立
朝代：清
体裁：七言绝句

山居访旧命湖航，虚过高轩欠举觞。一水盈盈情脉脉，有人扶杖立斜阳。
绝句率和报谢·其三
作者：陈三立
朝代：清
体裁：七言绝句

出网双鱼带笑看，不忘老秃佐加餐。深惭亦饱姜侯德，罢向灵岩斩钓竿。
绝句率和报谢·其二
作者：陈三立
朝代：清

抱膝庐旁万菊丛，劫灰不涴自摇空。怜予负尽看花约，分伫楼栏受晓风。
缶庐属题所获先人诗幅遗墨
作者：陈三立
朝代：清
体裁：古风

缶翁穷老擅才艺，尤以画笔誇荒裔。及锋早试善刀藏，墙角儒生甘自弃。先人毫翰播州国，乱离亡佚搜只字。忽偿零幅井闾间，传袭清芬比彝器。我诵短章古谣谚，低徊貌此循良吏。当年窃禄杂赀郎，驽骀未免倍骐骥。故逢汪卿辄倾倒，嫉俗扬贤动深喟。今为何国更何时，乳臭半尸县知事。翁摩手泽睨疮痍，问天酿注经天泪。
罗正钧夜过斋中饮酒
作者：陈三立
朝代：清
体裁：古风

休疴旷尘喧，沈冥放堵闑。不有素心人，元音几漻泬。君来夕始镫，帘光幻初雪。绸缪镜中颜，零欢复能热。雷尊眷高言，烟炉蔼馀烈。异同瀛海论，曼衍九州说。皇风荡无名，轰汝济时杰。轮囷千岁怀，悠悠赴凄咽。虫声露欲稀，烛影泪犹设。良宵一何长，繁忧共提掇。
罗顺循大令官定兴以受代仅免团匪外兵之难冬间将家避河南为书上先公言祸变始末甚备盖尚未及闻先公之丧也发书哀感遂题其后
作者：陈三立
朝代：清
体裁：七言律诗

三千道路书初到，百万生灵汝尚存。天发杀机应有说，士投东海更何冤。破椽骨肉生还地，残烛文章惨澹痕。哭向九泉添一语，旧时宾客在夷门。
翔冬示上元夜对月之作次韵奉酬
作者：陈三立
朝代：清
体裁：五言律诗

抱古向天语，姚湾一士痴。逢迎衔泪月，飞出写云诗。笛冷城头客，巢安叶底儿。挂霄明寸梦，过有羽衣知。
翟孚侯过话有赠
作者：陈三立
朝代：清
体裁：古风

翟侯脱兵戈，初逢春申渎。悄步衢市间，揽袂不敢哭。寻觅所栖舍，窜去同快犊。岁积消息断，江海正翻覆。传闻匿京师，下帘拥饘粥。夙擅君平易，遂卖季主卜。龌龊阅时人，鄙彼飞食肉。隔腊笃行李，戢影钟山麓。我亦携孥还，安砚溪上屋。抱膝廓无侪，雨歇听剥啄。被服故儒者，齿豁发如秃。自言更忧患，冥悟发往牍。姬孔图象微，抽绎满其腹。著书列数卷，仓卒授写录。起叹嘉所为，活国归自淑。阨穷丛疚多，请事砭碌碌。凉云烂天墟，拂几待卒读。
联和前韵·其一
作者：陈三立
朝代：清
体裁：七言律诗

劫灰扬尽沙虫在，天路探迷鸠鸟难。皮骨一鞭冲霰入，心肝馀血战冰寒。瑶华寂寞凭谁赠，藩溷飘零忽汝看。却认文君为取酒，传来蒟酱许同餐。
联和前韵·其三
作者：陈三立
朝代：清
体裁：七言律诗

才知沧海生桑后，便是吴刚倚树时。蟾匿半规疑有药，乌飞三匝恐无枝。兰心自暖添香地，萍迹相逢解佩谁。底事天涯风乍起，又将春水一池吹。
联和前韵·其二
作者：陈三立
朝代：清
体裁：七言律诗

雾阁云窗犹恍惚，猿魂鹃血此生涯。谁怜翠袖偎修竹，独替春风哭落花。留梦枕空防堕珥，支机石灿乞灵槎。才人厮养凭传说，一样惺惺惜鬓华。
聘三至沪赋诒
作者：陈三立
朝代：清
体裁：七言律诗

决围脱死重携手，都作寻常过客看。独有老怀藏六典，犹堪馀痛抵千欢。周南留滞诚何说，车下呻吟已自完。染鬓蛮烟污袂泪，待浇海水倚危栏。
肯堂为我录其甲午客天津中秋玩月之作诵之叹绝苏黄而下无此奇矣用前韵奉报
作者：陈三立
朝代：清
体裁：七言律诗

吾生恨晚生千岁，不与苏黄数子游。得有斯人力复古，公然高咏气横秋。深杯犹惜长谈地，大月难窥澈骨忧。旷望心期对江水，为君洒涕忆南楼。
肯堂有感愤题金陵诗次其韵·其二
作者：陈三立
朝代：清
体裁：七言绝句

我还又到兴亡地，微觉孤檠拥万钟。蚁视玄黄参一解，梨洲而外祗而农。
肯堂有感愤题金陵诗次其韵后园茅苇锄除尽遽得旷地数亩晚步其闻吟二绝·其一
作者：陈三立
朝代：清
体裁：七言绝句

雪压霜乾茅苇空，顿惊大陆辟鸿濛。日沈细步啼鸦去，酒袂孤翻河汉风。
胡园公宴饯陈子砺提学
作者：陈三立
朝代：清
体裁：七言律诗

荷芰离披柳径荒，履声佩影满溪堂。回环石穴寻残刻，零乱星光吐晚凉。身逐云龙娱一聚，眼明海鹤待高翔。清晖草木徘徊惯，莫忘园丁验举觞。
胡宗武琴初之母汪太夫人六十寿诗
作者：陈三立
朝代：清
体裁：古风

紫江好兄弟，才名瞻由偶。所自今成国，家风播人口。岿然翘女宗，慈俭犹龙守。赁庑揽胜区，娱抱天能厚。吹嘘湖山气，辉寐插箕斗。二子解养志，浊世不受垢。秋晴飞鹊笑，桂馨澹流户。仰接初阳台，餐霞千万寿。
胡宗武琴初之母汪太夫人六十寿诗
作者：陈三立
朝代：清

紫江好兄弟，才名瞻由偶。所自今成国，家风播人口。岿然翘女宗，慈俭犹龙守。赁庑揽胜区，娱抱天能厚。吹嘘湖山气，辉寐插箕斗。二子解养志，浊世不受垢。秋清飞鹊笑，桂馨澹流户。仰接初阳台，餐霞千万寿。
胡宗武翰林示仓园水榭酒集之作和酬兼寄琴初沪上
作者：陈三立
朝代：清
体裁：七言律诗

去来江海首飞蓬，閒及溪台坐晚风。分浴微寒潮欲上，与悬孤恨月生东。衣冠去国馀今夕，歌吹留人有寸功。转徙瞻由相望地，梦兄应记酒颜红。
胡梓方自京师屡寄新篇并索题句别墅萧閒赋此报之
作者：陈三立
朝代：清
体裁：古风

胡子游京师，为学日勉强。屡示新篇翰，睥睨恣一往。亦颇涉渊微，用意得象罔。兹事无穷垠，辛勤归自赏。万流互腾跃，真宰终昭朗。要向心地初，灵苗从长养。杂糅物与我，亲切相摩荡。天诱力所到，过取增惚恍。极览廓神照，专气护儿襁。老矣送日月，寤寐倚吾党。从来癖弃世，未知技可痒。为汝勘文字，乃有非非想。
胡琴初寄示除日述怀四首次韵酬之·其一
作者：陈三立
朝代：清
体裁：七言律诗

溪庐丑对瘦梅枝，玩世听评嫫母媸。閒拨炉灰吟捉鼻，起看山雪曙浮眉。是乡真入无何有，大事从来不可为。海客哀传除日咏，精魂照酒已回移。
胡琴初寄示除日述怀四首次韵酬之·其三
作者：陈三立
朝代：清
体裁：七言律诗

黄农既没桓文隔，万影狰狞杂蜃楼。那问桑蚕安妇子，祇馀蚁穴化王侯。低徊功德三千牍，痛哭燕云十六州。人物渺然羞湛辈，腐儒袖手看横流。
胡琴初寄示除日述怀四首次韵酬之·其二
作者：陈三立
朝代：清
体裁：七言律诗

沈响云空疮雁单，雪痕围诵满辛酸。江边桑茂山河改，梦底松高寝殿寒。群盗横行终自陨，中兴作颂待谁刊。茫茫胥溺稽天浸，迸泪何时后土乾。
胡琴初寄示除日述怀四首次韵酬之·其四
作者：陈三立
朝代：清
体裁：七言律诗

青溪一道接篱明，打桨城湾忆友生。应笑当歌忘老丑，犹从旧史说功名。疮痍移浴烟霞气，歌咏纷垂治乱情。阅尽虫沙吾亦厌，寻春私恋杖藜轻。
胡琴初李子申汪甘卿见访
作者：陈三立
朝代：清
体裁：七言律诗

穷巷初停油壁车，商歌能识老夫家。纷传道术九流在，暝合溪山一笑哗。凭摭旧闻增野史，更惊秀句散天葩。看云自许非人世，魏晋都忘听煮茶。
胡研孙粮储招集适园赏盆兰初花作
作者：陈三立
朝代：清
体裁：古风

初秋风日纤埃开，兀随铃驮寻池台。适园绿阴万木合，杂英落尽铺莓苔。鹂吟鹊语静白昼，嘶蝉飒飒摇古槐。嶙峋丑石蹲狮豹，使我眼目还惊猜。主人品茗置精舍，二三词客联翩来。牙签锦轴照户牖，各发藻艳追蓬莱。笑指盆兰琴几侧，素茎秀出葩刚胎。烟浮香动影枝叶，钗箭晻蔼同安排。邻墙蜂蝶不敢到，皎皎孤映辉琼瑰。自昔幽人爱寂寞，渊明高蹈灵均才。何如大隐齐万物，华堂视作荒江隈。当门丛桂亦芳郁，凝眸垂手重徘徊。诗成颠倒被花恼，待携凉月倾金罍。
胡翔东避暑牛首山寺还示所得诗因题赠
作者：陈三立
朝代：清
体裁：五言律诗

人海掉头去，寻僧牛首山。酒肠湔石溜，诗胆出天顽。瞰梦众壑瘦，悬吟清磬閒。一琴听猿鹤，不忍负之还。
腊日于乃园眺雪一首
作者：陈三立
朝代：清
体裁：古风

于心皆有亲，弥适固林趣。循廓视霄宇，霰雪已陵遽。颓飙万里翻，玄黄交一气。扪历鸿濛初，山川照寒素。岩亭掩迷密，城观且浮寄。栖鸟冻不喧，饥雁下仍去。疏梅正郁律，抚此年年树。人生自相摧，天命无新故。闻睹阅一形，转患耳目赘。何常跻高邱，遂穷天地际。
腊日过瞿止庵相国出示哭先公一律系昔年邮寄失误未达者今始获庄诵感赋报谢
作者：陈三立
朝代：清
体裁：七言律诗

当年裁句哭先公，一纸关山误塞鸿。隔世倾谈杯茗侧，始窥丛稿劫尘中。自摅胸臆盟幽仄，犹迸声情薄昊穹。馀痛旧恩支木榻，迷离剩有鸟呼风。
腊日送节庵往崇陵种树超社诸公同赋
作者：陈三立
朝代：清
体裁：古风

帝舜之葬迷苍梧，有臣泣血攀号呼。一岁百吁十还往，天鉴下窆哀顽躯。飘髯负土冰霰区，万夫邪许群灵趋。异典终毕銮卫散，微衷稍展筋骸痡。卧疾车箱指海角，跽捧飞白辉蓬庐。走视宾亲互劳问，馀痛在腹尘污祛。为述负恩首宗衮，父子裹足稽冥诛。蠕动千官各有态，已忘崩坼翘髭须。祖宗养士三百载，黧面对汝增欷歔。朔风搅晴梦万里，又往种树临长衢。天寒岁暮逐鸿鹄，至日蓑笠应成图。移根穿石络鳌极，交柯苍翠笼山隅。悬知寸寸澈泉泪，散作膏液荣万株。引领灵禽四翔集，长白云气飞来粗。待长龙鳞照天地，此手信有神明扶。相望亘古橐驼在，休问运会留一锄。
腊月二十五日由九江还金陵寓园
作者：陈三立
朝代：清
体裁：古风

龊龊垢俗胸，挽洗大江水。江水生波涛，中有雷霆起。残岁一身归，入门咤妇子。琐碎说踪迹，筐笥争料理。园池还我眼，烟破天光诡。冷竹咽酸风，败蕉卧污滓。瘦石环秃杨，狰狞怒相视。疏雨不成霰，馀洒润窗纸。二三亲旧过，吐吻更拊髀。上有蜩沸嚣，下有鱼烂死。网罗弥四极，剩送鹊声喜。万化驻杯斝，婆娑亭榭美。摆落区中谈，疲魂媚尺咫。
腊月二日到峥庐作
作者：陈三立
朝代：清
体裁：古风

维岁迫节候，几扫墓门石。独负至日觞，梦魂冷程驿。懵昧徇所图，猥矜凿空役。江海弄狡狯，千虑哂一得。引还灌婴城，投间脱偪仄。立渡眷龙沙，攀丛接鸟翮。到山夕阳乱，衰草步历历。嗒然诉重冥，傥讶存皮骨。宿沴侮颓襟，微尚矧敢必。吊影松楸下，旷古忖继述。昏灯揽峥庐，惨澹立四壁。初有舍人妇，暴卒就窀穸。嫁婢又死去，孤雏寄之食。平生歌哭地，于汝见颜色。万运互回斡，祗劳中怵惕。宵起缅冈原，茫茫岚霰白。
腊月初三夜盲风虐雪晓起风止积雪盈尺
作者：陈三立
朝代：清
体裁：七言律诗

抬山风力雪崩豗，蹴踏声酣万马来。拥被魂痕为破碎，倚窗灯焰自低摧。弃遗命已成孤注，偃蹇天留拨死灰。剩对画图铺绢素，寒光层叠写楼台。
腊月十八日雪感赋
作者：陈三立
朝代：清
体裁：古风

残腊亘晴色，融暖如芳春。稍稍蚊蚋出，溪岸生微尘。一宵风满屋，骑月玄云屯。破晓雪作团，鳞甲迎缤纷。蹲鸦啼觜缩，过雁犹能群。坐念地维裂，笳鼓殷南征。伐叛昆明池，又成鹬蚌争。江关疲牵挽，万里连嚬呻。掷骨娱左纛，举鼎殉天刑。尔曹材文武，议礼从谈兵。雪中涕泗尺，告哀生不辰。
腊月四夕于小张园宴席别诸君登舟时北风骤怒
作者：陈三立
朝代：清
体裁：五言律诗

惘惘成三宿，依依尽一瓯。颠风翻逐客，残夜落扁舟。洗念波涛乱，铺天雁鹜遒。城灯迷涕笑，扶梦尽回头。
自灵隐登韬光
作者：陈三立
朝代：清
体裁：古风

群托灵光中，水石敢逃世。古木敷长阴，广殿百灵卫。尊者孰非我，竖指同初地。钟音荡如丝，生天恋微曳。侧峰霄汉表，梯级悬寒吹。修篁夹蔽之，幽幽积魑魅。径转碧藓枯，壑峙白烟衣。荒亭挽梅色，娱坐西来意。微阳澹江湖，风阔雁成字。孤襟合混茫，醒客起梵呗。
自西山还城馆诵真长芰潭唱酬之作次韵奉和
作者：陈三立
朝代：清
体裁：七言律诗

返自穷山猿狖居，稍参法喜对真如。惊人且许耽佳句，好事犹能读宝书。流转江湖烹茗共，绸缪灯火据梧初。云龙郊愈吾兼羡，谁谓今人用意疏。
至下关望江忆往岁与实君别处
作者：陈三立
朝代：清
体裁：古风

马蹄二十里，柳阴蹴尘雾。摇摇车中魂，遍挂所历树。疏灯指江馆，行李倚櫑具。乍夺窗榻凉，黯接城郭暮。凭栏望波涛，楼船散凫鹜。铙吹夷歌起，旗纛神飙怒。市门喧卖浆，荒岸引閒步。飞桥翳亭屋，曾别佳人处。岁时鸟翼过，颏唾蛟涎污。依稀月下颜，缅邈天边去。留语暖我腹，平生此旧故。道德负初心，衣冠况孤注。猥持衰疾躯，蹀躞候津渡。拂襟零露新，江山有馀慕。
至沪伯浩留宿洋务局
作者：陈三立
朝代：清
体裁：七言绝句

宾馆崇严海色围，酒清灯烂雨如飞。使君吐气与开阖，莫道弥天此客稀。
舟出玉带桥寻竹素园遂过断桥谒张勤果祠堂水明楼茗坐望湖峤诸胜得绝句七首·其一
作者：陈三立
朝代：清
体裁：七言绝句

一重堤掩一重湖，玉带桥东缩画图。压鬓青山烘白水，非烟非雾总模糊。
舟出玉带桥寻竹素园遂过断桥谒张勤果祠堂水明楼茗坐望湖峤诸胜得绝句七首·其七
作者：陈三立
朝代：清
体裁：七言绝句

料理归篷万象明，婆娑福地片魂擎。照襟荷外梅株路，惟有逋仙解送迎。
舟出玉带桥寻竹素园遂过断桥谒张勤果祠堂水明楼茗坐望湖峤诸胜得绝句七首·其三
作者：陈三立
朝代：清
体裁：七言绝句

结构精严竹素园，流觞曲水莫寻源。狰狞怪石犹相视，醉卧承平挂梦痕。
舟出玉带桥寻竹素园遂过断桥谒张勤果祠堂水明楼茗坐望湖峤诸胜得绝句七首·其二
作者：陈三立
朝代：清
体裁：七言绝句

飞光岩壑眩金蛇，翠树高低塔影斜。处处藏山数间屋，门前一水盖荷花。
舟出玉带桥寻竹素园遂过断桥谒张勤果祠堂水明楼茗坐望湖峤诸胜得绝句七首·其五
作者：陈三立
朝代：清
体裁：七言绝句

岿然鲁殿四无邻，竹石森疏咳唾亲。祇笑浪吟苏玉局，姓名元未重今人。
舟出玉带桥寻竹素园遂过断桥谒张勤果祠堂水明楼茗坐望湖峤诸胜得绝句七首·其六
作者：陈三立
朝代：清
体裁：七言绝句

祠边鸥点水明楼，云岫浮摇茗坐秋。狡狯西湖比西子，鸱夷亡命此回头。
舟出玉带桥寻竹素园遂过断桥谒张勤果祠堂水明楼茗坐望湖峤诸胜得绝句七首·其四
作者：陈三立
朝代：清
体裁：七言绝句

苏堤如线白堤同，又满穿梭一舸风。想得荒乘驴子背，断桥风物殉英雄。
舟去王家渡十里许风厉仍泊书以寄兴
作者：陈三立
朝代：清
体裁：古风

陶潜淹规林，韩愈羁鹿角。攀望过千戟，阻风事如昨。两公鸾凤人，江湖伏寂寞。而我比螾蛭，倍怵波浪恶。起念帆橹制，尺寸遭天缚。今代汽船兴，讶亦格沙砾。往岁设机具，下上营疏凿。茫昧爽成功，划隔百重幕。又议敷铁轨，横纵贯闽鄂。假道浔阳岸，不值短梦觉。此实便且利，运载益有托。烦费孰訾省，甘为众口铄。生命悬穹冥，人事遂乖错。我忝乡井役，束手视民瘼。钝踬坐自穷，分当困尺蠖。连朝飙愈厉，掀澜肆贼虐。高鸿铩其羽，鱼鳖怕藏壑。齑盐既乏空，乾脔扫如掠。颇买缩项鳊，饤盘佐藜藿。发乱不得梳，面垢听交谑。局蹐冷篷底，奚以豁腰脚。纷纷探箧籍，颠倒嘬糟粕。神意顽不举，万古莽萧索。船烛煽残燄，绰约控寥廓。猛出天地间，倏随烟雾落。楼阙明竹丛，水石挺梅萼。宛彼窈窕姿，联翩拥吟酌。杂佩临参差，妙襟缅阔略。涕笑拱揖之，拊枕增怪愕。安能置尔前，一附东西鹊。
舟夜口号·其一
作者：陈三立
朝代：清
体裁：七言绝句

风邪潮邪断续声，山邪云邪天外横。电火满船大江白，中有一人涕交缨。
舟夜口号·其二
作者：陈三立
朝代：清
体裁：七言绝句

粔粻胡麻以为饵，下听流水鸣淙淙。鲲鲸那得遂脍汝，欲掷长竿惊小龙。
舟夜口号日本故相菅原道真建祠大坂曰天满宫有神松枯而复活今束历三月值其邦人举千年之祀而老儒藤泽南岳乃为徵咏因赋二首·其一
作者：陈三立
朝代：清
体裁：七言绝句

蛇龙偃蹇与摩挲，咫尺风雷奈汝何。留得榑桑初日在，高枝倒影海如螺。
舟夜感赋
作者：陈三立
朝代：清
体裁：五言律诗

吼浪风犹满，移檠意有初。将携十年泪，狼藉半船书。众醉为何世，天亡欲到余。飘魂乱呼雁，江色夜吹嘘。
舟夜戏简樊山使君
作者：陈三立
朝代：清
体裁：古风

公诗啸龙虎，能使万马瘖。频岁怯大敌，弃甲走骎骎。坚壁拒责索，惧成一鼓擒。顾偶就短章，甘同语墙阴。兹造山水窟，媚以禽鸟音。岸横如列几，涛鸣如奏琴。绿树染梦寐，白云藏古今。肝膈遂跃动，吐句摹登临。孤唱莫予和，又憾隔苔岑。摇毫供十手，迢递赴寸心。稍期拾瓦砾，持归易球琳。颠倒痴儿思，书为舟夜吟。
舟次安庆遇吴文鹿观察同年
作者：陈三立
朝代：清
体裁：七言律诗

灯色江声万口哗，竿幡飞影动龙蛇。残宵邂逅成来去，早岁声名了叹嗟。白眼看人欲安往，深杯阅世与无涯。梦醒觅取凭栏语，只有群鸥接浪花。
舟过刘庄感赋
作者：陈三立
朝代：清
体裁：七言绝句

沈沈万象出楼台，日气初悬金碧堆。避暑阻兵眠食地，忍寻断梦一人来。
舟过刘庄感赋
作者：陈三立
朝代：清

沉沉万象出楼台，日气初悬金碧堆。避暑阻兵眠食地，忍寻断梦一人来。
艺风京卿属题广雅书局对饮图
作者：陈三立
朝代：清
体裁：七言律诗

当年孝达殿芸台，文物儒风动海隈。广厦千间尊底定，联床二客梦中来。孤寻坠绪迷风雨，老忆閒踪拨烬灰。乱后三忠祠畔月，何人酌古坐莓苔。
节府停车场晚望
作者：陈三立
朝代：清
体裁：七言绝句

数残衙鼓上星辰，露坐亭栏隔昔人。何地胡床弄风月，竿灯犹认曲车尘。
节府群策寮茗坐赋诒同居吴康伯观察
作者：陈三立
朝代：清
体裁：七言律诗

沈沈列戟阁门秋，两鸟真成一处囚。暗壁网丝亲茗碗，长廊风日静衣篝。痴儿了事蝉吟底，并世怜才马队俦。东阁再窥花满眼，算堪弄影对啁啾。
节庵五十生日诗
作者：陈三立
朝代：清
体裁：古风

二十养髭髯，三十狎崖壑。四十前后间，名业出处错。迄今倏五十，万仞留一鹗。子初溉诗书，根柢匪脆弱。通籍慕汲范，正色试锋锷。果铩青云翅，江海照腰脚。仰天吐吟篇，凉唳在寥廓。浸寻世难亟，隐痛宣木铎。菁莪饱涵濡，声实擅楚鄂。大臣人事君，颇亦见拔擢。挺出治乱丝，吏政加缠缚。秋隼不忘击，竖儒饴鼎镬。当道问豺狼，抗疏又屡作。极知无所补，聊以慰冥寞。成就拂衣去，偕隐幸践诺。江之水悠悠，匡山富灵药。平生互期许，痴念傥有托。吾言不子欺，对荷酝可酌。
节庵属题石宾田所画牡丹画为其太夫人奁物
作者：陈三立
朝代：清
体裁：五言律诗

呼天呼父母，腐史赞离骚。所托更何世，衔哀到染毫。风光移阀阅，寤寐影蓬蒿。面轴杯棬几，神人下赤条。
节庵涛园先后来江南余病中相见顷节庵之沪涛园还南昌赋此寄忆
作者：陈三立
朝代：清
体裁：七言律诗

孤鹤飞鸾乍有无，互投海尾溯长湖。养疴池馆曾留影，激箭车船共欲呼。玉佩琼琚元落落，阴阳虎豹笑区区。江南剩有争墩处，莫忘流觞照鬓须。
节庵独往千墩谒亭林墓归取墓旁枇杷见饷赋谢·其一
作者：陈三立
朝代：清
体裁：七言绝句

野服眦枯国变哀，千墩片碣照髯来。天留绝学盟孤愤，看熟枇杷第一回。
节庵独往千墩谒亭林墓归取墓旁枇杷见饷赋谢·其二
作者：陈三立
朝代：清
体裁：七言绝句

瘦骨楼栏酒气高，筠篮擎出压蒲桃。应怜一点酸寒味，滴到肝肠酿楚骚。
节庵由广州电达和喜雨新句感酬
作者：陈三立
朝代：清
体裁：七言律诗

肥瘠终关秦越人，海云蚀字写忧新。群儿已解天能挽，此日争存意最真。鬐爪馀腥犹点酒，须髯抵几想经旬。图成不到焚香地，烦补西铭见智仁。
节庵自梁格庄赋一绝写扇见寄把笔戏酬
作者：陈三立
朝代：清
体裁：七言绝句

归摩檐底燕巢新，忆汝边头种树人。饭颗诗心题一扇，留垂苗裔泣孤臣。
芰潭枉过峥庐赋赠二首·其一
作者：陈三立
朝代：清
体裁：五言律诗

百里松楸晚，摇摇看汝来。一官皮骨在，万念死生哀。往事乌啼了，行歌牛背才。西山好颜色，吹翠照衔杯。
芰潭枉过峥庐赋赠二首·其二
作者：陈三立
朝代：清
体裁：五言律诗

老向人间世，衣冠知者稀。独从残劫外，坐看刺天飞。野色初深静，卮言无是非。更堪衰草地，寒雨一人归。
花朝
作者：陈三立
朝代：清
体裁：五言律诗

微晴鸟乌乐，向我啄斜阳。物色亲孤鬓，楼栏割醉乡。落髹为客久，飞句仰天狂。眼看墙枝绿，愁丝映短长。
花朝后二日花近楼社集
作者：陈三立
朝代：清
体裁：古风

寻梅游侣兴未衰，车箱挟我海浦驰。并日争据乙公榻，烧灯斗句忘饥疲。花近主人续治具，强遮作社娱佳期。午晴廊庑列裙屐，毡几犀轴惊纷披。仇图文跋并精妙，禹卿笔势馀妍姿。肃对画像新建伯，野服萧散颐颊羸。勋名盖世类老衲，浑浑渊抱探孔姬。眼前贱值偶获此，光怪震发缠蟠螭。俄顷裁笺吮毫翰，各卷谈舌撚吟髭。依然制科榜甲乙，朱衣黠额都成痴。蒿叟后至染斜照，摭拾恶耗供嗟咨。有国久等戏蹴鞠，提掷跳踉看群儿。摆落万态拥酒坐，深杯百罚墙乌窥。衰慵一聚荷天眷，呵嘘元气犹淋漓。明朝拂尘卧溪屋，孤呻吐壁和者谁。
花朝抵南昌过吴董卿以便赴山庐诒句为别携至展讽酬和兹篇
作者：陈三立
朝代：清
体裁：七言律诗

一岁得归开雁路，孤篷閒眺问龙沙。落城邂逅图书坐，吐句缤纷桃李花。携入穷山照新燕，安知边衅击长蛇。我仍誓墓寻君语，了却公家听煮茶。
花朝瓶斋宴集次其韵
作者：陈三立
朝代：清
体裁：七言律诗

破睡惟凭茗碗浇，吟人近局解相招。墨馨花气浮三雅，胡服儒冠集一朝。雁势拂晴初逐队，莺声落座有馀娇。楼窗窈窕灵云底，待握春风付洞箫。
花朝谭翰林重宴初堂赋以纪兴
作者：陈三立
朝代：清
体裁：七言律诗

尽坼名园满意花，重寻石径日初斜。温馨融吹争翻蝶，光气笼霄欲避鸦。别院繁灯悬粉黛，一宵沈醉乱琵琶。江南留得伤春地，莫放边愁落臂纱。
花朝谭翰林重宴初堂赋以纪兴
作者：陈三立
朝代：清

尽坼名园满意花，重寻石径日初斜。温馨融吹争翻蝶，光气笼霄欲避鸦。别院繁灯悬粉黛，一宵沉醉乱琵琶。江南留得伤春地，莫放边愁落臂纱。
苍虬为太夷所作夜起图
作者：陈三立
朝代：清
体裁：七言绝句

夜起孤吟压九州，留衔斗柄海藏楼。花前閒却回天手，踯躅浇根殉老谋。
苏小墓
作者：陈三立
朝代：清
体裁：七言绝句

千春抔土影湖唇，过尽寻诗中酒人。新鬼还邻秋瑾墓，夜萤流照肯分明。
若海招集古渝轩写句纪事因忆孺博会饮此楼曾几何时遽尔伤逝次和及之
作者：陈三立
朝代：清
体裁：七言律诗

手挽春风扫市尘，晴云骑屋晓亲襟。重来潦倒闻歌地，负尽伶俜后死心。玩世深杯佣保伴，凭栏馀语梦魂寻。吾侪一醉关天运，忍对莺鹂啭柳阴。
若海持子申画松属题
作者：陈三立
朝代：清
体裁：古风

鬻技疗饥李道士，画松自许有僧气。我观此幅伟丈夫，龙虎蟠拿海鹤寄。吐腹槎枒状窈冥，天荒地变独青青。痴儿不识撑霄汉，祇待扶衰斸茯苓。
若海甘卿自沪至招集鉴园
作者：陈三立
朝代：清
体裁：五言律诗

恶声翻海气，手挽载俱来。为挂啼鸦树，还街绿蚁杯。竹楼临暮雨，藻咏命骚才。玉貌今犹昔，溪风拂坐哀。
若海自沪至感赋
作者：陈三立
朝代：清
体裁：五言律诗

閒昼成滋味，幽居过友生。花痕晴雨乱，时变往还轻。犹扰捕蝗令，应知逐鹿情。吾庐无长物，祇有泪纵横。
若海至金陵过话偕观觚庵园亭
作者：陈三立
朝代：清
体裁：七言律诗

故人櫑具辞南海，又傍台城数雁飞。霜日凄迷寻隐几，醉吟突兀撼虚帏。偶逢残岁馀情满，携看邻园小水围。一片晴山犹昵近，乍怜病骨不成归。
苦雨
作者：陈三立
朝代：清
体裁：古风

一雨初除蝗，如麻势益豪。霾霄乱银箭，昏旦听萧骚。空庐失葺补，墙溜看滔滔。散帙污渍痕，几案生波涛。卧阶蚯蚓出，伴榻虾蟆号。寤寐防圮压，顾步移儿曹。登楼望山川，巨浸围周遭。园蔬没行次，狭巷容浮舠。旱潦互循环，得命争秋毫。痴念后土乾，哀乐亦已劳。长阴暗南纪，寒吹栖霜毛。苍然木叶下，何处归鸿高。
苦雨
作者：陈三立
朝代：清
体裁：五言律诗

雨脚垂溟海，沈沈气不阳。泻檐笳并咽，润帙字生芒。鸦陈旋开阖，鼍吟接混茫。憨跳魑魅影，合眼过绳床。
苦雨连朝放晴有述
作者：陈三立
朝代：清
体裁：古风

雨脚合风雾，绵络塞一庐。恍如蹲窟穴，昏昏土脉嘘。屋壁坼漏痕，渍污几架书。曲廊满泥泞，湫溷同圈猪。拘挛抱我膝，冥契太古初。皇天卒悔祸，阳景稍稍舒。草花起羸瘵，晶槁灿璠玙。络纬和蟋蟀，依然沸庭除。钟山亦倒影，昂头曳衣裾。孤尊阅今昨，万古隆污如。譬彼托三世，剧乱升平殊。化机恣推转，把玩渺愁予。
范大当世由天津寄示和曾广钧诗感而酬之末章并及朝鲜兵事·其一
作者：陈三立
朝代：清
体裁：七言律诗

何人日倚葡萄酒，笑看累累印系腰。怫郁鱼龙戏沧海，威仪鸾鹤在神霄。可堪微意支终古，聊有闲居便圣朝。世上鸣虫镫火共，歌残鬓色落天飙。
范大当世由天津寄示和曾广钧诗感而酬之末章并及朝鲜兵事·其三
作者：陈三立
朝代：清
体裁：七言律诗

羿弓堕尽榑桑下，突兀龙蛇发杀机。自倚仙槎探斗极，欲提溟渤溅征衣。穷边梦寐歌初动，下士心肝欧更稀。还念武昌城畔柳，挂残日影待鸥飞。
范大当世由天津寄示和曾广钧诗感而酬之末章并及朝鲜兵事·其二
作者：陈三立
朝代：清
体裁：七言律诗

公孙于我忘狂戆，倒腑倾肠亦可知。稍觉霸才犹跅弛，各馀惭德叹仳离。埃尘踯躅今何世，堂阀栖迟自得师。十万雷霆风振海，胡床著处是男儿。
范秋门客死济南悼以此诗
作者：陈三立
朝代：清
体裁：七言律诗

通州三范今都尽，飞泪迷茫江海间。兄弟忍思能我厚，妻孥犹说待君还。政声世许文名副，酒德天悭石隐閒。饮恨兵戈阻舟楫，和歌永负访碑山。
荪垓新秋归家赋此赠之·其一
作者：陈三立
朝代：清
体裁：七言律诗

碧湘如梦得归迟，芳草天涯共酒卮。尽好园林从论学，最难怀抱与敲诗。春风桃李朱张渡，秋雨蘅芜屈贾祠。千载人文荆楚记，遥遥今古一相期。
荪垓新秋归家赋此赠之·其二
作者：陈三立
朝代：清
体裁：七言律诗

海内文章惜抱翁，诗篇坛坫亦称雄。多君识取名通论，后起居然澹泊风。绛帐青衫花寂历，深樽凉烛月玲珑。寥天鹳鹤秋风起，湘树沩云在望中。
荷亭坐月作
作者：陈三立
朝代：清
体裁：五言律诗

新月又池亭，秋痕拂袂青。水明荷叶大，烟冷竹丛冥。河汉低穿蝠，阑干密聚萤。孤斟警邻柝，华发久飘零。
荷花生日鉴园集
作者：陈三立
朝代：清
体裁：五言律诗

老夫天所赦，结客倚溪园。新涨乱浮鸭，荒陂閒放豚。歌吟围酒气，亭壁蚀篙痕。胜日娱幽坐，为将世外言。
莫愁湖
作者：陈三立
朝代：清
体裁：古风

十载莫愁湖，荆妻未曾历。及兹避地还，兼取娱胜日。命车载并驱，穿市石突兀。到寺数游人，立倚栏干密。初讶湖水枯，过半淤洲出。鸥鸟匿不飞，渔舸稳株橛。老僧对攒眉，洗钵逢川竭。乱馀事事非，空想凌波袜。欹倾胜棋楼，已绝攀登匹。侧闻徐曾祀，祧沿有予夺。一时便豪举，在天博噱咄。往者抱冰翁，纪游诮名实。终恐一勺无，水仙痛至骨。残阳挂衣裳，遥山尚一发。索索兴尽返，马足恨难疾。
莫愁湖和杨皙子京卿
作者：陈三立
朝代：清
体裁：七言绝句

拆秋荷芰已摇湖，睡稳鸳鸯不可呼。故事欲为朝士说，边愁关系女儿无。
莫愁湖四客图为梁节厂题
作者：陈三立
朝代：清
体裁：古风

七年不践钟山厜，照梦湖水犹涟漪。风荷吹香尽十里，苇塍蓼渚交参差。当时澹沲挟三客，儒冠锡杖随霜髭。酒酣往往哦大句，秋霞廊馆铺葳蕤。突兀披图得仿佛，风物到眼能摹追。乱山飞光幽绝处，恰有小艇来浮卮。喧波弄影辨行逊，柳可十抱花存枝。依然宾主出奇兴，俯仰但觉乖欣悲。饱闻胡骑肆狼突，驱逐大将如凫鹥。握龊儿曹戏国柄，坐令穰浩生疮痍。酣嬉四海遵一轨，自堕人纪非天私。吾侪虽贱士之一，江山今昔看成痴。因君颠倒念行乐，悬瓢应许寒鸥窥。
莫愁湖幼云瘦唐同游
作者：陈三立
朝代：清
体裁：古风

霁色烂郊径，车影初穿梭。乱后湖上楼，新构觌嵬峨。暖烟曳红翠，满眼万柄荷。光气暧神霄，风香迎寐多。遥岫作凹凸，藓亭明一螺。朱栏依茗坐，缥缈采菱歌。打桨换儿女，流人鬓亦皤。残阳掠鸂鶒，想像啼灵娥。
莫愁湖泽生子大同游
作者：陈三立
朝代：清
体裁：七言绝句

风埃眯眼出高城，来看荷湖一片晴。老大都忘花底事，浴波惟有鸊鹈横。
莫愁湖看雨
作者：陈三立
朝代：清

休蹄浮磬野，湿鬓落髹椽。半暝湖吹雨，一痕山卧烟。乱愁鸿雁底，旧句虎狼边。对茗魂相语，棋坪换岁年。
莫愁湖看雨
作者：陈三立
朝代：清
体裁：五言律诗

休蹄浮磬野，湿鬓落髹椽。半暝湖吹雨，一痕山卧烟。乱愁鸿雁底，旧句虎狼边。对茗魂相语，棋枰换岁年。
菱湖行戏赠郑刑部同年
作者：陈三立
朝代：清
体裁：古风

刑部才名动朝市，更以奇术决生死。莽荡神州阅万人，龟册者流畴与比。往传人表戏僚偶，差等夭寿托前知。詹言乙乙巫阳下，王侯贵人惊倒屐。坐厌求索去京国，窜置荒墟五千里。面目黧黑博士冠，躬伍伧父不愧耻。年时始肯出姓名，来过武昌聊试技。梁髯汪生各动色，张郎羸病亦冷齿。指我性命差苟延，五十无闻其死矣。文章独用穷屯显，禄仕遑云晚节美。纵累功行高邱山，与龄未得逾一纪。吾怪造化颇倔强，何以唯阿顺君指。念倾此财丐司命，四人相视杂笑涕，准备骸骼饱蝼蚁。不尔服膺危苦词，浮云富贵置誉毁。春风吹酒菱湖唇，喧堂宾从罗羞珍。蜉蝣脩短焉足道，君视谁为雄骏人。方今边隅日多事，蛮夷猾夏宁天意。国家乏才绌大计，斡排元黄孰匡庇。卫霍甘陈世所贤，虎头猿臂渝中涓，请君遍访英少年。
萧厔泉画稿第二集题词
作者：陈三立
朝代：清
体裁：七言绝句

不坠宗风益振之，端从真实发灵奇。祗今艺苑归能者，造化应呼作小儿。
葛岭憩初阳台
作者：陈三立
朝代：清
体裁：古风

拽奇遍湖山，葛岭漏不数。挟辈穿桑林，栖乌亦同举。石径吹秋香，人影湿微雨。向背列精庐，木杪浮岛屿。攀登获壮观，下唾十万户。遥岫围长蛇，湖江互吞吐。飞扬铙吹声，叶底城郭古。暧暧初阳台，仙人在何许。丹井污将竭，众生谁活汝。一瞬小朝庭，草根蟋蟀语。
董卿见访云今岁可摆落事役重理吟咏调以此诗
作者：陈三立
朝代：清
体裁：七言律诗

喧世功名刺万眸，有人垂手听横流。茕茕来自百僚底，龊龊宁为一岁谋。尘驾疲能脱鞿鞅，风怀例合贮穷愁。更烦吟遍秦淮柳，雷转饥肠数白鸥。
蒋庄楼居一首
作者：陈三立
朝代：清
体裁：五言律诗

听雨宜宵寐，看云得晓晴。残荷犹出涨，丛竹自飞声。塔势惊雄直，山光已满盈。一楼谁主客，题壁护芝瑛。
蒿叟居沪报得曾孙赋记一诗适庸庵同年至出示和作亦次韵寄贺
作者：陈三立
朝代：清
体裁：七言律诗

海屋婆娑不记年，好春看浦绿杨颠。方凭深念熊罴坐，遥带祥辉燕鹊传。四叶门楣天所大，一花世界道开先。含饴风味添佳话，为摘星辰暖酒筵。
蒿叟居沪报得曾孙赋记一诗适庸庵同年至出示和作亦次韵寄贺
作者：陈三立
朝代：清

海屋婆娑不记年，好春看满绿杨颠。方凭深念熊罴坐，遥带祥辉燕鹊传。四叶门楣天所大，一花世界道开先。含饴风味添佳话，为摘星辰暖酒筵。
蒿叟游白下三宿返沪次和其留别之作
作者：陈三立
朝代：清
体裁：七言律诗

瓮齑了我青溪曲，魂梦层层寇盗侵。乍得老成推倚伏，尽收寒饿杂呻吟。荒城开阖悲笳语，奇服低垂恶木阴。一喙从公探四印，移情海上接听琴。
蒿叟示以告存之作次韵和酬
作者：陈三立
朝代：清
体裁：七言律诗

一楼蜃气压骚魂，浩荡灵修隐几存。舍法维摩聊示疾，守雌苦县欲相尊。寐侵世患啼号满，息养天倪沆瀣温。方验神凝年谷熟，占爻运系括囊坤。
蒿庵同年寄诗见怀依韵和酬
作者：陈三立
朝代：清

抱蜀起居笼万象，飞吟犹爱鹊声酬。荒荒魂绕疮痍地，澹澹杯邀岛屿秋。爬别蠹痕存国故，迷离蚕食乱乡愁。逃名逃世馀湖艇，公傥过予为少留。
蒿庵同年寄诗见怀依韵和酬
作者：陈三立
朝代：清
体裁：七言律诗

抱蜀起居笼万象，飞吟犹爱鹊声酬。荒荒魂绕疮痍地，澹澹杯邀岛屿秋。爬剔蠹痕存国故，迷离蚕食乱乡愁。逃名逃世馀湖艇，公傥过予为少留。
蒿翁游白下三宿返沪次和共留别之作
作者：陈三立
朝代：清

瓮齑了我青溪曲，魂梦层层寇盗侵。乍得老成推倚伏，尽收寒饿杂呻吟。荒城开合悲笳语，奇服低垂恶木阴。一喙从公探四印，移情海上接听琴。
蓝石如同年所藏史忠正负笈砚
作者：陈三立
朝代：清
体裁：古风

晚明召交侵，势已坼坤轴。孱王拥群小，一隅俟颠覆。史公控江淮，丹赤炳孤纛。空弮大事去，魂冷梅花麓。平生学不苟，成仁讵一蹴。见奇左忠毅，献艺诸生服。乃知伟丈夫，讲习始蛰伏。夷险盟石友，遂以垂芳躅。掠眼一世人，握椠志干禄。安怪尸方州，弃甲窜豕鹿。公也信国俦，正气久私淑。留遗负笈砚，神血凝幽独。想见濡墨地，万象吐其腹。蓝侯获摩挲，古色犹照烛。此物配人豪，应痛兴亡速。移情起顽懦，英灵长在目。
蕉下眠石磴作
作者：陈三立
朝代：清
体裁：古风

疏橑翳曦光，流飙荡炎昼。垂垂十亩阴，爽垲非人构。摩挲称佳眠，轩黄俨来觏。蘧蘧绿尚肥，冉冉凉已透。形累释大韬，云林映幽瘦。修篁戛球琅，蒙笼势相覆。信知吟啸美，转幸尊罍就。忘机枕可肱，无言露沾脰。起玩惬精魂，花丛隐遥漏。
蘉庵访我匡庐山居得观所携桐城姚先生日记
作者：陈三立
朝代：清
体裁：古风

纪程惜抱翁，上继来南录。使轺阅山川，万触吐吟腹。惨澹留墨痕，古怀犹可掬。蘉庵获残卷，旷代所私淑。橐携访穷山，细字恋一读。灯孤接謦欬，松风嘘石屋。
虞山纪胜三篇康更生王病山胡琴初陈仁先黄同武同游 其一 破山寺
作者：陈三立
朝代：清
体裁：古风

虞山蜿蜒如卧蛇，肤体青荧草树盛。升降英灵秀南纪，控湖拱海专其胜。迎旭竹箯缘陂陀，好鸟扬音已满听。常建句中破山寺，结搆果然幽且夐。劈岩分流幻迹存，不改禅房通曲径。有栝二株桂株一，各越千岁各瘦硬。复繁古木阴广殿，柯叶交加昼疑暝。游侣蹴踏五洲归，入座气与诸天定。旧识老衲惜死去，未及说法演大乘。当年故相作逐臣，扶杖屡至亲钟磬。收拾家国一团蒲，非忏非悟佛灯映。祇馀题榜照烟岚，鹰鹄回翔蛟虬横。从来劫运销灵窟，绵绵神理初念印。更逐黄蜂寻道场，樵路药香无究竟。
虞山纪胜三篇康更生王病山胡琴初陈仁先黄同武同游 其三 逍遥游山馆啜茗
作者：陈三立
朝代：清
体裁：古风

小廊吐岩腹，重重裹苍翠。城堞浮湖光，市屋沈山气。擎碗霄汉间，茗馨得微醉。醉归不用筇，魂魄生羽翅。
虞山纪胜三篇康更生王病山胡琴初陈仁先黄同武同游 其二 藏海寺览尚湖拂水厓剑门诸胜
作者：陈三立
朝代：清
体裁：古风

跻高面平湖，泱漭鱼龙水。远艇鸥点移，帆影残霞里。湖壖界畦田，麦苗烘蓼蕊。画史量边幅，丹青浮一纸。寺临拂水厓，长雷跃瓮底。风倒瀑争飞，四射万流矢。其旁剑门雄，锋锷石齿齿。漫垂趾二分，涎肉亦虎兕。何年大力者，蜀栈负趋此。入堂炉香静，收视味法喜。有僧参寥徒，雅咏压案几。聊状诙诡观，过与鸟翼比。
蜜蜂画社当代名家画海
作者：陈三立
朝代：清
体裁：七言绝句

妙墨丹青逐眼新，贪收国故作家珍。老夫了却芳菲世，独对蜂房一点春。
行园
作者：陈三立
朝代：清
体裁：古风

霜断秋暾温，涉园自成醉。连轸满菘苗，晴烟荡青翠。高葵半摧败，豆花红篱际。溪光诡掷人，散落鸟声碎。循阡绕茅舍，杂树互亏蔽。东家迎新妇，张饮拥云髻。西家守病床，酸呻出溷厕。风过尘冥冥，咫尺哀乐异。举步察风俗，书补坊巷记。
行园戏占
作者：陈三立
朝代：清
体裁：七言绝句

瓢儿菜长雪痕消，把翠筠篮馈岁朝。薇蕨不生金粉地，欲从夷叔乞新苗。
行平江道上六首·其一
作者：陈三立
朝代：清
体裁：古风

惊霜蔽高原，淫潦涸平陆。我行未永久，昏日向寒谷。劲翮掩萧条，列树尽如秃。众峰晴亦佳，迤逦烂盈日。云岚荡泱漭，冈陂恣腾伏。清辉澹娱人，气与山川淑。骋游日靡靡，村醪幸冬熟。
行平江道上六首·其三
作者：陈三立
朝代：清
体裁：古风

天岳何盘盘，蜿蜒自东来。龙鸾丽霄日，氛雾矐然开。群山夹卫之，林峦郁崔巍。涓涓汨罗水，洄复涛江隈。万象猛超越，冲气翼我怀。英灵昔已矣，感叹为徘徊。
行平江道上六首·其二
作者：陈三立
朝代：清
体裁：古风

披衣遵修衢，枉驾迎朝日。浮云去不已，思心共奔逸。穹陵势参天，层巘望仍失。周原何膴膴，陇亩纵横出。宿雚以燔焚，缘溪眇萧瑟。生民信长勤，赋敛亦云毕。羊牛肆吪寝，鸡犬闻若一。保兹屡丰年，妇子欢入室。黄农去我久，醇风见真率。顾瞻动中怀，终焉息蓬荜。
行平江道上六首·其五
作者：陈三立
朝代：清
体裁：古风

去郭十五里，谷深水盘环。借问冢累累，乃见金屏山。趑趄泣涟洏，魂气黯邱峦。青松磊石堆，王母之所安。迤东郁相望，厥为伯父阡。殇儿百步外，妻也在其间。哀此一抔土，四世下轻棺。荏苒岁纪流，骨肉蔽不完。俯仰内崩裂，愤愠满山川。还过衡庐下，血泪何能乾。
行平江道上六首·其六
作者：陈三立
朝代：清
体裁：古风

登穴望高山，周流势逾壮。蟠天夹万壑，腾蹑虹霞上。列峰面参差，逡巡走相让。佳哉气郁葱，精魄庶得傍。离别在须臾，去去复还望。乾坤含悲情，烟景触馀怆。来途造恍惚，岩岫非一状。隆隆仄涧鸣，漭漭悬沫飏。卓尔龙门关，圻疆界屏幛。峥嵘石色改，天堑哂安放。拒险扼豺狼，因兹想霸王。伊余倦行役，躬耕托微尚。土风缅清醇，桂柏契贞谅。轶荡搜前踪，空明飒孤唱。
行平江道上六首·其四
作者：陈三立
朝代：清
体裁：古风

山行气候变，飘风会飞雨。黯黯趋长薄，遥遥取前侣。市门洞逶迤，言达故人所。故人有吴生，溷迹鼓刀伍。鱼盐鬻江湖，珍错滥牖户。杂作佣保间，缱绻诉肝腑。阛阓通太猾，儒墨焉足敷。踌躇向壶酌，忘兹别离苦。
行野观天际群山
作者：陈三立
朝代：清
体裁：古风

天龙蟠屈腾长虹，万千鳞鬣争为东。尻高首下下饮海，金蕤綵仗空濛中。我翻衣袂视日色，目眵魂荧坐崩石。安得骑气与之游，枯藤尽扫造化迹。
衡儿就沪学须过其外舅肯堂君通州率写一诗令持呈代柬
作者：陈三立
朝代：清
体裁：七言律诗

吾尝欲著藏兵论，汝舅还成问孔篇。此意深微俟知者，若论新旧转茫然。生涯获谤馀无事，老去耽吟傥见怜。胸有万言艰一字，摩挲泪眼送青天。